Kalvystės edukacinis užsiėmimas „Metalo magija“

Edukacinio užsiėmimo metu dalyviai apsilankys Kalvystės studijoje „Malūno kalvė“, kuri įkurta veikiančiame vandens malūne. Čia sužinos Lietuvos kalvystės ir metalo gavybos istoriją, susipažins su metalo dirbinių ekspozicija, kurioje seniausi eksponatai - metalo apdirbimo įranga ir archeologiniai radiniai siekia XV amžių. Šalia istorinių eksponatų – ir šiuolaikinės meninės kalvystės skulptūros bei modernūs metalo apdirbimo įrenginiai, su kuriais dalyviai susipažins ir galės išbandyti praktikoje: kaitins metalą bei kals nesudėtingos formos kalvišką dirbinį.


Molėtų rajono savivaldybės viešoji biblioteka

Šio edukacinio užsiėmimo tikslas - patrauklia forma pristatyti Molėtų kraštą ir jo unikalumą 3-5 kl. mokiniams. Užsiėmimo metu Molėtų viešosios bibliotekos personažė Molinukė vaikams pristatys kultūros paveldą ir jo objektus, simbolius, įdomybes, asmenybss. Vaikai kūrybiškai pažvelgs į Molėtų kraštą ir, net jei nėra nieko apie jį girdėję, sukurs savo legendą apie Molėtų atsiradimą. Tai lavins vaikų fantaziją ir kūrybiškumą, pasitikėjimą savimi. Vėliau Molinukė skaidrių demonstracijos forma pristatys vaikams informaciją apie Molėtų krašto kultūros paveldo objektus, simbolius ir t.t. Vaikai lavins kritišką mąstymą lygindami savo sukurtą legendą su jau egzistuojančiais Molėtų atsiradimo pasakojimais. Žinios užtvirtinamos azartiška ir linksma viktorinos forma, teisingai atsakiusieji paskatinami mažais prizais. Baigiamasis edukacinio užsiėmimo akcentas - molio gabalėlis, kurį gauna kiekvienas dalyvis. Šį molio gabalėlį jis gali paversti bet kokiu meno kūriniu ar simboliu, kuris jam labiausiai įsiminė ar patiko edukacinio užsiėmimo metu. Vaikai namo parsiveža ne tik po savo pasigamintą suvenyrą, bet ir naujų žinių, minčių, naują ar naujai papildytą Molėtų krašto vaizdinį, sustiprėjusius pilietiškus jausmus, bendrumo jausmą. Edukacinį užsiėmima veda profesionali, daugiametę patirtį šioje srityje turinti edukatorė.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Liaudies muzikos instrumentų šalyje (9-12 kl.)

Edukacinis užsiėmimas „Liaudies muzikos instrumentų šalyje“ – tai įdomi ir nuotaikinga kelionė po muzikos instrumentų šalį, supažindinanti su įvairiais lietuvių liaudies instrumentais, sutartinių giedojimo tradicija, šiuolaikine folklorinės muzikos kryptimi – postfolkloru. Tai neatskiriama tautinio identiteto dedamoji, vertingas muzikinis paveldas, nuo seniausių laikų tebeformuojantis nūdienos tautinę ir populiariąją muziką. Užsiėmimo dalyviai klausosi muzikos įrašų, dalyvauja interaktyviose pramogose: sutartinių karaokė, „grojantys-stebuklingi“ laiptai, muzikinis "DjFolk" žaidimas ir interaktyvi šokio ir kapelos erdvė. Muzikuojama įvairiais tradiciniais instrumentais – žoliniais skudučiais, mediniais trimitais, daudyte, būgnu, tabalais, švilpynėmis, terkšlėmis. Po edukacinio užsiėmimo mokiniai įgis žinių apie muzikinį folklorą, išmoks sutartinų giedojimo principus, įgis pradines grojimo liaudies instrumentais žinias. Galimas edukacinio užsiėmimo vedimas intelekto ir regėjimo negalią turintiems dalyviams. Naudojant supaprastintą kalbą, garsinį atvaizdavimą, užsiėmime taip pat grojami įrašai, gyva muzika, duodami pačiupinėti ir patiems išbandyti edukaciniai instrumentai. Ekspozicija pristatoma Brailio raštu per anotacijas. Skyriuje yra keltuvas, skirtas įvežti asmenis su neįgaliojo vežimėliu (priimama mažesnė grupė nei įprastai - iki 5-6 asmenų, neįskaitant lydinčiųjų). Edukatorius turi patirties vesti užsiėmimus asmenims su regos ir protine negalia. Apie poreikį užsiėmimą pravesti vaikams su negalia prašome informuoti užsakymo formoje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Kūrybiška ekskursija atskleis dingusio, o gal kur nors už kampo pasislėpusio senojo miesto istorijas. Ekskursijos metu mokiniai sužinos, kodėl išnyko kai kurios gatvelės ir kaip amžių tėkmėje keitėsi miestas. Šias istorines minkles bandysime įminti žaidimų bei kūrybiškų užduočių metu! Ekskursijos tikslas – atrasti praėjusių šimtmečių ženklus ir kultūrinius sluoksnius Kauno senamiestyje, taip pat pastebėti ir įvertinti tuos elementus, kurie darniai įsikomponuoja į šių dienų aplinką.


Atvykusiems į Raudondvario dvarą ponia Rozalija trumpai pristatys dvaro istoriją, papasakos apie grafus Tiškevičius. Vaikų ir paauglių auklėjimui dvare buvo skiriamas didžiulis dėmesys. Ponia Rozalija supažindins jus kaip tuomet buvo per įvairius žaidimus ir užsiėmimus auklėjami vaikai. Kartu išbandysite fantus, lankus bei kitus žaidimus. Vėliau kursite gyvuosius paveikslus bei fotografuositės su ponia Rozalija, o bendrą foto nuotrauką parsivešite į savo mokyklą.


„Lituanica“ paslaptys (S. Dariaus ir S. Girėno gimtinėse-muziejuose)

Nuotolinis edukacinis užsiėmimas „Lituanica“ paslaptys“ vykdomas kaip iliustruotas pasakojimas, kurio metu moksleiviai susipažins su socio-ekonomine situacija XX a. pradžioje Lietuvoje; Lietuvos ir JAV pasiekimais kultūros ir technikos srityse; Stepono Dariaus asmenybe ir Amerikos lietuvių bendruomenės veikla. Svarbią šio užsiėmimo dalį užima pokalbis apie transatlantinio skrydžio poveikį šalies gyvenimui, kultūros vystymuisi, lietuvybės sklaidai. Su edukatoriumi dalyviai aptars skrydžiui pasirinkto lėktuvo „Bellanca“ perdarymą į šiandien daugeliui atpažįstamą lėktuvą „Lituanica“, jo konstrukciją, pasirinktus techninius sprendimus. Dalyviai galės diskutuoti apie tikėtinas katastrofos priežastis. Pakviesime pasvarstyti, ko reikėjo, kad žygis baigtųsi sėkmingai? Kokius darbus Lietuvai galėtų skirti pasaulio lietuviai sekdami Dariaus ir Girėno nuveiktais darbais?


Lėlių spektaklis vaikams „O Viešpatie, Vilnius!”

Rūsys – šauni vieta, bandantiems slapstytis nuo gyvenimo. Jame, Mažojoje „Lėlės“ teatro scenoje, ir susitinka pora kiek „kuokštelėjusių“ pelėnų bei virtualaus pasaulio valdovas – skaudžiai su mama susipykęs berniukas. Tai istorija apie tiesos paieškas ir būtinybę kalbėtis, apie tai, kad problemos tampa išsprendžiamos jas išsakius ir nuo jų nebėgant. O šalia vienatvės, šeimos, draugystės bei tarpusavio supratimo laukia dar viena pasakojimo linija – puikiausio pasaulyje miesto, Vilniaus! Pelėnų, pratūnojusių savąjį gyvenimą rūsyje, dėka susipažinsime su šio krašto legendomis ir pasakojimais bei susiremsime su tokiomis paslaptingomis Vilniaus būtybėmis kaip kad magų magas Tvardauskas ir Vilniaus Baziliskas...

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Istorijos kūrimo simuliacija WILD WEST CIRCUS

WILD WEST CIRCUS – interaktyvi istorijos režisavimo simuliacija. Simuliacijos dalyviai susirenka prie miniatiūrų maketo ir mobiliųjų telefonų pagalba persikelia į laukinių vakarų aplinką, kur tenka valdyti keliaujantį cirką. Tyrinėdami maketą, gaudami užuominas, diskutuodami ir priimdami sprendimus dalyviai siekia bendro tikslo ir keičia istorijos vingius. Tik nuo dalyvių bendradarbiavimo, kultūrinio supratimo ir pasirinkimų priklauso istorijos baigtis ir pasiektas rezultatas. Įspūdingas miniatiūrų maketas Jus perkels į "aukso karštinės" apimtą "vakarų pakrantę", kurioje turėsite galimybę pažinti cirko peripetijas ir betarpiškai dalyvauti režisuojant šį performansą. Simuliacija skatina kritiškai pažiūrėti ir įvertinti vykstančius veiksmus istorijoje ir kūrybiškai priimti sprendimus. Daugiau informacijos www.wildwestcircus.games

Paslauga teikiama tik paslaugos gavėjo pasirinktoje įstaigoje (pvz., mokykloje)


„Kelionė laiku“ – edukacinis užsiėmimas, norintiems geriau susipažinti su rašytojo B. Sruogos asmenybe ir kūryba. Įžanginė užsiėmimo dalis – išsami ekskursija literatūrinėje ir memorialinėje ekspozicijoje, kurios metu moksleiviams pristatomi B. Sruogos gyvenimo ir kūrybos faktai, aptariama laikmečio atmosfera, kontekstualiai įtraukiamos kitos svarbios tuometinio visuomeninio gyvenimo figūros. Daugiau dėmesio skiriame rašytojo istorinėms dramoms, išskirtinei dramos „Milžino paunksmė“ parašymo istorijai, istorinių ir kultūrinių laikotarpių problematikai, talento ir tapatybės formavimosi temoms.
Antroje užsiėmimo dalyje, pasiskirsčius nedidelėmis grupelėmis, išdalinamos iliustruotos kortelės – rašytojo biografijos fragmentai. Dalyvių užduotis – chronologine tvarka atkurti rašytojo gyvenimo ir kūrybos kelią.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacinis žaidimas - viktorina „Ką aš žinau apie Hansą Kristianą Anderseną ir jo  pasakas“

Akmenės rajono savivaldybės viešoji biblioteka

Susipažinkime iš arčiau su Hansu Kristianu Andersenu  - puikiuoju pasakininku, kurio kūriniai išversti į daugiau nei 150 kalbų. Hansas Kristianas Andersenas - produktyvus pjesių, kelionių aprašymų, romanų ir eilėraščių autorius, tačiau geriausiai pasaulyje žinomas dėl savo pasakų. Ką žinai apie jį, jo kūrybą ir pasakas?
Pirmoje veiklos dalyje išsamiai susipažinsime su garsaus pasakininko Hanso Kristiano Anderseno biografija ir kūryba, sužinosime daug įdomių faktų susijusių su jo gyvenimu. Antroje dalyje dalyvausime dviejų dalių viktorinoje, kurioje pritaikysime turimas ir įgytas žinias. Pirmoje viktorinos dalyje: „Biografija ir kūryba“ - turėsite atsakyti į pateiktus klausimus susijusius su teorinėje dalyje išdėstyta medžiaga. Antroje viktorinos dalyje: „Pasakos“ - pasitikrinsite žinias ar gerai žinote Hanso Kristiano Anderseno pasakas. Sužinosite, jog tikrosios pasakos, kurias parašė pasakininkas nebūtinai baigiasi taip, kaip mes pažįstame šias pasakas iš Volto Disnėjaus studijoje sukurtų filmų, nes „Undinėlė“, deja, neištekėjo už gražiojo princo, o „Coliukė“ neatsirado iš žibuoklės...
Edukacijos tikslas – stiprinti, įtvirtinti mokinių žinias apie rašytoją, garsų pasakininką Hansą Kristianą Anderseną, populiarinti jo kūrybą bei gerinti mokinių ugdymosi, skaitymo ir domėjimosi pasauline literatūra kompetencijas. Siekiant sužadinti mokinių dėmesį, pagerinti besimokančiųjų motyvaciją bei sukurti veiksmingesnę ir malonesnę mokymosi aplinką, taikant žaidimais grįstus mokymosi principus, parengtas edukacinis žaidimas - viktorina, kuriame pateikiama informatyvi ir patraukli medžiaga, skirta supažindinti dalyvius su Hanso Kristiano Anderseno biografija ir kūryba. Dalyvaudami veikloje dalyviai ugdys asmenines savybes ir socialinius įgūdžius: savivertę ir motyvaciją, pasitikėjimą savimi ir pasitenkinimą savo bei komandos narių darbu, gebėjimą dirbti individualiai bei komandoje, bendrauti ir bendradarbiauti. Formuos teigiamą požiūrį į literatūrą, skaitymą ir biblioteką.


Prienų karinis miestelis: meilė, košė ir taika

1937 m. gegužės 28 d. penktadienį Marytė Bendoriūtė gauna laišką iš savo mylimojo – eilinio pėstininko Vinco. Koks džiaugsmas ir kokia laimė, kad brangus bernelis pašauktas į artimiausią 5-ąjį Kęstučio pėstininkų pulką Prienuose. Marytė, gi, čia pat, tik nuo Bagrėno kalno nusileis, ir jau gali pasimatyti ar net į kareivių klubą užsukti. Svarbiausia grįžti iki komendanto valandos! O ir laiškai greitai nukeliauja, paštininkei Antosei ką gero į ranką įbrukus. Vincelis visada pasiilgęs, pasitinka ne tuščiomis – tai apelsiną iš kišenės, tai vynuogių kekę iš užančio. Vis, pasakoja ir pasakoja: kaip žygiavo, kaip mankštą darė, lovelę klojosi, kareivišką košę kabino. Marytė tiki, kad netruks pusantrų metelių prabėgti, o tada jau ir apsives, statys namus, augins vaikus. Ar išsipildys Marytės svajonė? Kviečiame sužinoti, kartu kulniuoti po Prienų karinį miestelį ir Beržyno parką. Ištvermę stiprinsime kareiviška koše!


Kauno miesto savivaldybės Vinco Kudirkos viešoji biblioteka

Paslaugos „Protų mūšis „Manoji Lietuva“ (6-8 kl.) tikslas – pažinti Lietuvos istoriją, interaktyvia forma įtvirtinti turimas ir suteikti naujų žinių apie Lietuvos kultūros paveldą, akcentuojant 2022-2025 metais minimas svarbias valstybės datas, sukaktis ir žymias asmenybes. Protų mūšis – tai smagi komandinio žaidimo forma, ugdanti moksleivių tautinę ir pilietinę savimonę. Paslauga atliepia „Vilnius 700“ ir „Klaipėdos krašto prijungimo prie Lietuvos 100-osios metinės“ minėjimo sukaktis. Protų mūšyje moksleiviai burtų keliu suskirstomi į 4 – 6 dalyvių komandas – vėliavas, kurių kiekviena išsirenka savo kapitoną – vėliavnešį, kūrybiškai sugalvoja pavadinimą. Žaidimą sudaro penki turai po 5 klausimus ir superturas. Po superturo vyksta refleksija, paskelbiami ir apdovanojami nugalėtojai. Žaisdami dalyviai sužinos daug naujų ir įdomių faktų apie Lietuvos istoriją, jos kultūros paveldo objektus ir žymias asmenybes, garsinusias Lietuvos vardą Europoje ir pasaulyje. Moksleiviai turės galimybę išbandyti save ir patikrinti savo mokykloje gautas žinias, interpretuoti ir kūrybiškai bendradarbiauti kartu su komanda atlikdami užduotis bei siekdami bendro tikslo. Užduotys protų mūšiui parengtos taip, kad įsitrauktų kiekvienas – pristato įvairių laikotarpių Lietuvos istorinio paveldo objektus bei žymius žmones kartu paliečiant architektūros, skulptūros, tautiškumo temas ir pateikiamos įvairia forma – tekstais, vaizdais, garsais ir kt. Užduotys pareikalaus ne tik žinių, bet ir kūrybinių gebėjimų, išmanumo, mokėjimo ieškoti ir naudotis informacija bibliotekoje, skatins darniai dirbti komandoje ir kūrybingai perimti tautos patirtį bei demokratines vertybes.

Klaipėdos krašto metai; Lietuvos sostinės Vilniaus ir Gedimino laiškų metai


MUZIKOS PASLAPTYS I (Nuotolinė paslauga)

Interaktyvių susitikimų ciklas MUZIKOS PASLAPTYS I – tai unikali galimybė susitikti, pabendrauti ir susipažinti su iškiliais Lietuvos muzikais, jų atliekama muzika ir instrumentais. Susitikimų metu galima ne tik muzikuoti (taigi, susipažinti su instrumentais iš arti), bet ir žiūrėti vaizdo įrašus, praturtinti susitikimus garsiausių atlikėjų garso ir vaizdo įrašais bei pačių atlikėjų – susitikimų herojų – iškiliausiais koncertais, animaciniais filmais. Itin vertinga, kad susitikimų metu, galima sužinoti apie atlikėjų vaikystę, pamatyti jų vaikystės nuotraukas bei vaizdo įrašus. Kiekvienas atlikėjas gali plačiai pristatyti ne tik savo kelią į muziką, bet ir savo instrumentą, jo sandarą, muzikavimo ypatybes ir pan. Ypatinga projekto vertė – galimybė laisvai derinti susitikimų laiką, vietą ir temas. Pedagogai drauge su moksleiviais gali pasirinkti ar akcentuoti pažintį su iškilomis asmenybėmis, ar pasinaudoti iš arti susipažinti su visais instrumentais: styginiais orkestro instrumentais (smuikas, altas, violončelė, kontrabosas), mediniais pučiamaisiais (fleita, obojus, klarnetas, fagotas), variniais pučiamaisiais (valtorna, trimitas, trombonas, tūba), mušamaisiais, liaudies instrumentais (kanklės, birbynė), fortepijonu, vargonais, klavesinu ir pan. Interaktyvių susitikimų ciklas leidžia rinktis susitikimus ir akcentuojant epochų muziką (barokas, klasicizmas, romantizmas, šiuolaikinė muzika ir pan.), ir žanrus (simfonijos, operos, kamerinė muzika ir t.t.), ir džiazą ar lengvąją pop muziką, programinę muziką vaikams ir pan.


Lietuvos didžiosios kunigaikšystės Valdovų rūmų teritorijoje buvo rastas nuskilęs statinės dangtis su išraižytu stalo žaidimo lauku. Kauno senamiestyje archeologų surastas stalo žaidimų figūrėles galima pamatyti apsilankius Kauno pilies ekspozicijoje. Šachmatus ir šaškes šiandien žinome visi, tačiau ar girdėjote ką nors apie kvirkatą? Kviečiame susipažinti su šiuo įdomiu ir visai nesunkiu stalo žaidimu bei pasivaržyti su draugais dėl geriausio stratego titulo!
Užsiėmime susipažinsite su strateginių stalo žaidimų istorija, apžiūrėsite archeologų rastas žaidimų detales ir išmoksite žaisti vieną iš jų - kvirkatą. Teorinėje dalyje pristatoma trumpa stalo žaidimų istorija, parodomi archeologiniai radiniai, bylojantys apie tai, kokius strateginius stalo žaidimus žaisdavo kilmingieji Lietuvos pilyse ir dvaruose - tai sudarys sąlygas suformuoti išsamesnį viduramžių kultūros vaizdą.
Praktinėje dalyje supažindinama su kvirkato žaidimo taisyklėmis ir atkrintamųjų varžybų principu surengiamas kvirkato turnyras. Žaidžiant kvirkatą lavinami gebėjimai apdoroti informaciją, kritiškai ir kūrybingai mąstyti, lavinama atmintis.


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Edukacijos metu suteikiama galimybę iš arčiau susipažinti su šilku ir jo istorija, bei patiems viską išbandyti praktiškai. Pamokoje išmokstama įvairiomis technikomis dekoruoti šilką, nuliejama nosinaitė "fantazija". Rezultatas visada būna nenuspėjamas, bet labai įdomus. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima nulieti labai gražų darbelį.


Utenos A. ir M. Miškinių viešoji biblioteka

Ar robotai gali šokti lietuvių liaudies šokius? Visa tai sužinosite edukacijos metu. Pasidalinę į komandas ir pasitelkę „Kahoot“ viktorinas, vaikai pasikartos, ką žino apie bites, prisimins lietuvių liaudies šokius. Susipažinę su edukaciniais robotais - bitutėmis „Bee-bot“, mokysis ankstyvojo programavimo, sukurs robotukų šokį „Bitute, pilkoji“.


Klaipėdos miesto savivaldybės Imanuelio Kanto viešoji biblioteka

Kviečiame į kūrybines dirbtuves „ATRAKINK REKLAMĄ“ – išmok dekonstruoti reklamą (skaitomą, matomą, girdimą tekstą bei vaizdą ir jo nešamą žinutę) ir perprask reklamos kūrimo triukus. Edukacija įdomi, įtraukianti, lavina dalyvių kritinį mąstymą, vaizduotę ir smalsumą, edukacijos metu ugdomas kultūrinis sąmoningumas. Pagrindinė modernios reklamos idėja – bet kurios prekės ar paslaugos reklamavimas rinkoje. Reklamos pranešimai yra persmelkę visą kultūrinę erdvę. Vaizdinis, verbalinis ir garsinis pranešimas, užkoduotas reklamoje, daro didžiulį poveikį mūsų mąstymui.
Dialogo ir bibliotekos turimų resursų – geriausių pasaulio reklamos albumų rinkinių „Epica“ ir kitų meno informacijos albumų, sukauptų Klaipėdos miesto Imanuelio Kanto viešosios bibliotekos Meno skyriuje pagalba, vaikai individualiai ir grupėse kviečiami analizuoti reklamos poveikį bei jos pateikimo būdus tam, kad suprastų reklamos teikiamą naudą (socialinė reklama) ir reklamos poveikį kiekvienam iš mūsų. Supratę reklamos kūrimo triukus, dalyviai lengviau gebės analizuoti ir dekonstruoti skaitomą, matomą, girdimą tekstą bei vaizdą ir jo nešamą žinutę.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Vaidybinis filmas "Laikinai" (Nuotolinė paslauga)

Trumpametražis vaidybinis filmas „Laikinai“ (rež. Jūratė Samulionytė) gvildena išvykusių uždarbiauti emigrantų vaikų likimą ir juos užklumpančias problemas. Dvi sesės Saulė (14 metų) ir Liucija (5 metai) gyvena vienos ir laukia tėvų, kurie laikinai išvyko į Londoną uždarbiauti. Deja, Londonas nešildo. Vyresnėlei Saulei atitenka didžiausia atsakomybė – pasirūpinti Liucija, prižiūrėti namus, o tuo pačiu metu dar spręsti visus paauglystėje iškylančius klausimus. Nuo didžiulės įtampos ir užimtumo Saulė nebegali pritapti prie savo bendraamžių draugų. Mergaitės stengiasi savarankiškai gyventi ir kovoti su realybe, tačiau būti suaugusiomis kartais tampa per sunku. Trumpametražis filmas „Laikinai“ – tai aktualus nūdienos atspindys, nagrinėjantis emigracijos sukeltas problemas vaikų ir jaunimo tarpe. Filmas pelnė: Publikos simpatijų apdovanojimą Tarptautiniame Creteil moterų filmų festivalyje (Prancūzija); Publikos simpatijų apdovanojimą Upsalos tarptautiniame trumpametražių filmų festivalyje (Švedija); Geriausio trumpametražio filmo apdovanojimą Vaikų filmų festivalyje „Shlingel“ (Vokietija).


„Erškėtrožė“ - tai istorija apie meilę, kuri yra spontaniška, netikėta, neprimesta, nesuplanuota, nesugalvota.

Šeima, du žmonės, negali būti laimingi neturėdami galimybės pratęsti savo egzistavimą. Negali susilaukti vaiko.

Tada užvaldo turtas, noras išlaikyti laimę jėga. Ta jėga sugadina gyvenimą mylimai karalaitei, kuri turi užmigti šimtui metų.

Aštuonios fėjos. Gama. Vienai, kuriai prtrūko muzikinės klausos, ji sugalvjo atkeršyti: gauna grožį, turtus, gerumą, darbšti, išmintinga, švelni,

Paskutinė dovanja mirtį. Baisus kerštas. Ji viską nubraukia. o tada septintoji, kuri nebezinojo, ka palinketi, susvelnina burtus ir po 100 metu viskas pasikeis.

Aštuonios fėjos apdovanoja: grožiu, turtais, gerumu, daršbtumu, išmintimi, švelnumu ir… mirtimi.

Baisus kerštas, viską nubraukiantis. Situaciją gelbsti fėja, kuri gali burtus švelninti ir 100 metų juos nutraukti. Tai - ženklas, kad viskas laikina.

Laimė sugrįžta, nepaisant burtų ir pykčių. Meilė nugali. Visur ir visada.

Spektaklis „Erškėtrožė“ - akistata su savimi. Kokios savybės mus pakylėja ir kurios persekioja kaip prakeiksmas? Iš ko paveldime save ir kiek galime keisti savo likimą. Kaip greitai? Tuoj pat ar po 100 metų?

Porceliano trapumas - lyg gyvenimo trapumas.

Vaikai kaip galimybė pratęsti save - būtina sąlyga šiuolaikiniame pasaulyje?

Meilės galia - keisti gyvenimo vagą. Kiek esame priklausomi nuo mylimo žmogaus gyvendami savo gyvenimą.

Lietuvos sostinės Vilniaus ir Gedimino laiškų metai

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Animacijos dirbtuvės || Judantys vaizdai (9-12 kl.)

Animacija yra visur ir nepastebimai įsilieja į mūsų kasdienes patirtis. Animacijos technikos, įkvėptos stebint žmonių ir gyvūnų judėjimą, ilgainiui kito ir tuo pačiu keitė žmogaus pasaulio suvokimą. Šioje edukacijoje kviečiame susipažinti su įvairiomis animacijos taikymo galimybėmis. Analizuosime judesį vaizduojančius meno kūrinius, eksperimentuosime su paprastomis technikomis, kurdami taumatropą ir sustabdyto kadro animaciją.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Lietuvių liaudies žaidimai ir pramogos  (atvykstamoji)

Edukacija skirta 2 skirtingoms amžiaus grupėms: 1-4 ir 5-8 klasių mokiniams. Užsiėmimas organizuojamas apjungiant teorinę ir praktinę dalis: pristatomas vaikų ir jaunuolių gyvenimas prieš kelis šimtus metų, jų darbai ir atsakomybės, supažindinama su tradiciniuose žaidimuose ir kitose pramogose atsispindinčiu tradicinio žmogaus pasaulėvaizdžiu, kalbama apie jų siužetus ir metaforas. Šios teorinės žinios vėliau pristatomos mokantis lietuvių liaudies žaidimų, ratelių, fizinių užduočių. Ir teorinė, ir praktinė dalys pritaikomos pagal grupės amžių: atsižvelgiant į tai parenkama, kokios sudėtingumo bus žaidimai ir kitos pramogos, kokios temos apie senovės vaikų gyvenimą aptariamos. Temos taip pat pritaikomos pagal metų laikus ir šventes: advento-Kalėdų, pavasario švenčių, Sekminių-Joninių ir pan. laikotarpius. Lietuvių liaudies žaidimai, rateliai, fizinės užduotys - tai daug improvizacinės laisvės turintis folkloro žanras, skatinantis vaikus ieškoti kūrybinių išeičių, inicijuojantis problemų sprendimo paieškas, žaidybine forma kalbantis apie žmonių tarpusavio santykius, taip pat - plečiantis suvokimą apie tradicinę kultūrą. Žaidimo forma priartina etninę kultūrą prie jaunuolių kasdienybės, skatina pritaikyti ją ir šiandien. Šie žaidimai - tai ne tik visapusiškai lavinanti fizinė veikla, bet ir bendravimo įgūdžius ugdanti meno forma.


Šaukšto šmaukšto stalo akademija DIDELIEMS

Kaip gražiai padengti stalą namuose? O kaip taisyklingai laikyti šakutę ir peilį? Kaip elgtis kavinėje, jei jūsų lėkštėje – mėsainis, sušiai, spagečiai ar pica? Ne bėda! Į pagalbą skuba Šaukšto Šmaukšto stalo akademija. Tik čia sužinosite naudingų dalykų, kuriuos turėtų išmanyti kiekvienas šių laikų ponaitis ar panelė ar tiesiog kultūringas žmogus. Visiems, norintiems išmokti gražių manierų prie stalo, pristatome edukaciją „Šaukšto Šmaukšto stalo akademija DIDELIEMS“. Tai – edukacija, parengta remiantis rašytojos, Prano Mašioto premijos laureatės Danguolės Kandrotienės knyga „Šaukšto Šmaukšto stalo akademija“ ir pritaikyta 5-12 klasių mokiniams. Pritaikyti edukacinę pamoką vyresniesiems padėjo jaunas virtuvės šefas Paulius Strasevičius – 4 kulinarinių knygų, tinklaraščio, edukacinių programų suaugusiems autorius. Edukacinės pamokos planas: 1. Edukacinės pamokos vedėjo prisistatymas, trumpa eiliuota įžanga į mokymus. 2.Tinkamas/netinkamas elgesys prie stalo: filmuotos medžiagos peržiūra ir diskusijos. 3. Stalo įrankių atsiradimo istorija (pateikiama informacija apie pirmuosius stalo įrankius, jų atsiradimo priežastis, rodomi įrankių pavyzdžiai, skaidrės). 4. Pagrindinės stalo įrankių naudojimo taisyklės (rodoma, kaip naudotis pagrindiniais stalo įrankiais, kam jie reikalingi, kurioje vietoje turėtų stovėti kiekvienas iš jų, taisyklės kairiarankiams). 5. Kaip ir ką valgyti? – filmuotos medžiagos peržiūra. 6. Praktinė užduotis – stalo dengimas, darbas grupėse. 7. Veiklos aptarimas. Edukacinė pamoka skirta 5–12 klasių mokiniams, ją veda personažu persirengęs edukatorius. Priklausomai nuo mokinių amžiaus, pamokos vedėjas parenka metodus ir pažintinės informacijos kiekį. Kiekvienas dalyvis dovanų gauna stalo padėklą. 5–8 klasių vaikai papildomai gauna Garbingo valgytojo diplomą.


Rauginimas: nuo tradicijos iki mokslo (5-8 kl. mokiniams)

Atraskite nematomus rauginimo proceso organizmus per unikalią ir interaktyvią edukacinę programą! Sužinosite, kaip per amžius puoselėtos rauginimo tradicijos susijungia su moderniais mokslo atradimais. Programos metu įgysite teorinių žinių apie fermentaciją, dalyvausite praktiniuose užsiėmimuose, kur patys išbandysite rauginimo procesus. Ši edukacija ne tik praturtins jūsų kulinarinius įgūdžius, bet ir padės atrasti sveikos mitybos paslaptis. Prisijunkite ir patirkite, kaip raugimas gali tapti nuotykiu nuo tradicijų iki mokslinių atradimų!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


"SEEN“ – spektaklis apie valgymo sutrikimus, kūno kultą ir nemeilę sau, sukurta pagal tikras trijų merginų istorijas, kurios suplaukia į vieną Ūlos išpažintį už visas pasaulio Ūlas, visoms pasaulio Ūloms. Nūdienoje, kuomet aplink mus tiek daug sėkmės istorijų, nuostabių, išblizgintų socialinių tinklų gyvenimų, vienądien nuskamba: sveiki, šiandien Jums papasakosiu savo nesėkmės istoriją.“ Šis spektaklis - tai išpažintis, perteikiama muzika, judesiu ir nesuvaidintu pasakojimu apie jaunas merginas, kurios, trokšdamos kitų meilės ir pripažinimo, praranda save, tikėjimą ir pasitikėjimą savimi. „Jeigu Tavo didžiąją dalį dienos užima mintis apie maistą, mes turime susitikti. Jeigu Tavo artimo didžiąją dalį dienos užima kalorijų skaičiavimas, mes turime susitikti. Jeigu lėkštėje matai ne maistą, o kalorijas, mes turime susitikti. Jeigu nuolat girdi (iš savęs ar kitų), kad esi nepakankama, jeigu nuolat jautiesi per didelė, per liesa, PER – mes turime susitikti. Jeigu nuo pat vaikystės ar paauglystės girdėjai daug liepiamosios nuosakos ir jutai didžiulę kontrolę, jeigu nemeilė sau Tau daugiau nei artima, jeigu po valgio jauti kaltę, jeigu jauti, kad gyveni du gyvenimus: tikrąjį ir tą, kurį matome socialiniuose tinkluose, o tikrasis kelia baimę ir liūdesį, mes turime susitikti. Jeigu nuolat girdi, kad neatitinki kažkokių standartų, jeigu kažkas iš tavo artimų nuolat sako: ė, lenta! Banginis, stora kaulė, stora šiknė kiaulė, vaikščiojantis lavonas, kas tave tokią pagimdė? MES TURIME SUSITIKTI. Ir jeigu jauti gėdą, kai Tau kas nors nuoširdžiai pasako: esi nuostabi! MES TURIME SUSITIKTI! Kažkas pasakė: gyvensim tūkstančius myliu. Tai ir kyla klausimas: nuo kada pradėsim skaičiuoti?"


Edukacija „Meilės termomentras“ paremta Ričardo Pagojaus knyga „Meilės pamokos“. Profesionalūs vedėjai naudodami įvairias raiškos priemones sugeba pritraukti dėmesį ir viską išdėstyti paaugliui suprantama kalba. Edukacijos metu atsakoma į klausimus: kas yra meilė ir kuo ji skiriasi nuo susižavėjimo ar įsimylėjimo, kokios yra meilės kalbos? Kaip ir kodėl įvairiose gyvenimiškose situacijose paaugliai yra linkę elgtis ir koks elgesys būtų tinkamiausias. Paskaitoje naudojamos vaizdo, garso ir piešimo priemonės, judesio terapija, diskusija. Nekantriai laukiame susitikimo su jumis!


Vykdant edukaciją mokiniai gauna daug teigiamų emocijų. Stiprinamas tradicijų žinojimas. plečiamas žodynas.  Supažindinamas su tautiniais amatais. Skatinamas bendravimas tarp bendraamžių ir suaugusiųjų.


Ar žinote kaip šviečia pavasario saulė? - kritinį mąstymą ir kūrybiškumą ugdanti edukacija.

Kiekvieno žmogaus gyvenime ateina akimirka kai jis turi pasirinkti.  „Jeigu pralošiu, bus bloga kitiems, o aš liksiu gyvas... Jeigu išlošiu, nebebus bloga kitiems, o aš turėsiu mirti... Jeigu bus lygiosios – visi bus patenkinti. „
Ką pasirinktumėt jūs? Ar jūsų gyvenime buvo situacijų, kai nežinojot kaip pasielgti? O gal žinojot, bet pritrūko drąsos? Ateikit į edukaciją ir mes kartu bandysime surasti atsakymus į klausimus, kuriuos iškėlė I.Meras savo romane „Lygiosios trunka akimirką“. Susipažinsime su litvakų literatūra, jos kūrėjais. Sužinosime, kodėl I.Meras vienintelis iš nedaugelio litvakų kūrė lietuviškai net ir emigravęs iš Lietuvos. Kūrybinių užduočių metu išsiaiškinsime Hebrajų ir Jidiš kalbų ypatumus, bus proga išgirsti kaip skamba raidės šiomis kalbomis. Aplankysim Judaikos salę, kur pasigrožėsim Vilniaus Didžiosios sinagogos artefaktais. Susipažinę su kultūriniu bei istoriniu to laikmečio kontekstu, skaitysime I.Mero romano „Lygiosios trunka akimirką“ ištraukas. Jas ištyrinėję, inspiruoti muziejaus ekspozicijos objektų – istorinių artefaktų, dokumentų, dailės kūrinių, perkursime pabaigas. Nes kaip R.Kmita savo straipsnyje apie I.Merą teigė: “Gėrio ir blogio jėgoms atstovauja ne tautybės savaime, o žmonės.“ O jūs ir esat tie žmonės, kurie turi laisvą valią rinktis ir keisti. Tad kodėl nepradėjus nuo ištraukų pabaigos? Kritinį mąstymą ir kūrybiškumą ugdantį, bei nepatogius klausimus kelianti edukacija.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Daiga Padaiga: grūdai kulinariniame Lietuvos pavelde ir šiuolaikinėje mityboje

Daiga Padaiga (žaislas - "grūdo daigelis") pasakos vaikams ir kvies diskutuoti apie grūdų reikšmę Lietuvos etninėje kultūroje, praktiškai ir kūrybiškai įsitraukiant į grūdų pažinimo edukaciją. Pirmoje dalyje, vaikai aptars kas yra grūdas, kuo grūdai buvo svarbūs lietuvio tradicinėje kasdienybėje, kaip atsispindi kulinariniam pavelde (pvz. duonoje) ir senoviniuose patiekaluose (pvz. Kūčia), koks grūdų vaidmuo dabar, ar kinta patiekalai iš grūdų. Diskutuos apie grūdo kelią iki duonos, Senovinę Kūčią - iš ko ji padaryta, iš kur kildinamas žodis "Kūčia" ir kokie grūdai buvo naudojami patiekalui gaminti. Kartu su Daiga Padaiga apžiūrėsime grūdus, degustuosime daigintas sėklas, sužinosime kaip pasigaminti senovinį lietuvių patiekalą Kūčią (šventei pavadinimą suteikęs Kūčių valgis iš įvairių grūdų, paskanintų medumi). Antroje dalyje, Daiga Padaiga skatins vaikų kūrybiškumą: pasitelkiant įvairius grūdus vaikai dekoruos indelius, į kuriuos vėliau praktinėje trečioje dalyje pasisodins sudaigintus grūdus. Praktinė paskutinioji dalis suteiks daug džiaugsmo ir skatins atsakomybę, nes sėkmingai pasisodinus pradaigintus grūdus, pvz. kviečius, rezultatas - Velykų žolytė, kuria puošiama tradicinė lietuvių šventė Šv. Velykos.


Edukacinio užsiėmimo metu demonstruojamas trumpas animacinis filmukas „Margučio rytas“. Mokiniai sužino apie senovinių margučių marginimo raštų atsiradimą, jų simboliką ir reikšmę, spalvas. Sužino apie paprotį marginti margučius, kada jis pirmąkart užfiksuotas, kada pradėta dekoruoti margučius ir kokią maginę reikšmę turėjo jų simboliai.Sužino, kodėl reikia dovanoti ir mušinėti margučius. Supažindinama su senųjų margučių raštų vardais (pvz., žiedeliai,žalčiukai, saulutės, „paukščio pėdutės"), aptariama, iš ko susideda raštas, ką jis simbolizuoja. Mokiniams išdalinami lapai tradicinių raštų pavyzdžiais ir jie gauna užduotį – sukurti naują raštą. Savo sukurtą raštą mokiniai perkelia ant virto kiaušinio margindami jį vašku. Praktinės užduoties metu vašku numargintus margučius mokiniai išsineša su savimi.


Muzikinis spektaklis "Lizdeikos repo legendos"

"Lizdeikos repo legendos"- muzikinis spektaklis, skirtas 8-13 metų vaikams. Jame pasakojama istorija apie tris jaunus žmones, sugalvojusius įkurti šiuolaikinę muzikinę grupę ir repo ar kitų stilių pagalba papaskoti, padainuoti lietuvių legendas. Deja, toli gražu ne iš karto jiems pavyksta darniai sutarti. Tačiau jų sekamos legendos tampa savotiškomis pamokomis ar medžiaga pamąstymams apie svarbiausius dalykus: kas yra draugystė, bendruomeniškumas, kodėl atsiranda pavydas ir ką reiškia kurti savo legendą.
Spektaklio kūrybinė grupė:
Režisierė- Agnė Sunklodaitė
Kompozitorius- Deividas Gnedinas
Scenografė- Ramunė Skrebūnaitė
Aktoriai: Urtė Smulskytė- Auksoraitienė, Eglė Ancevičiūtė, Lukas Auksoraitis, Artur Svorobovič

Dainų švenčių metai; NATO ir Europos sąjungos metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Ar žinai, kas yra terminas? (nuotolinis užsiėmimas)

Kurį terminą vartoti: „telefono pakrovėjas“ ar „telefono pakroviklis“, o gal „telefono įkroviklis“, „parkingas“ ar „automobilių aikštelė“? Ar vartotinas sporto terminas „atsarginių suolelis“ ir kodėl netinka karybos terminas „D day“? „Influenceris“, „instagrameris“, „seimeris“ , „spintologas“, „šlamštavalgis“ ir dar daugybė naujų žodžių, kuriems tebeieškome tinkamos lietuviško atitikmens... Kada reikia termino, o kada pakanka paprasto žodžio? Į šį klausimą kaip tik ir pabandysiu atsakyti užsiėmimo metu. Žinias pagilinsime atlikdami kūrybinę užduotį.


Kontaktinė improvizacija – tai viena iš šokio improvizacijos meno formų, kai spontaniška komunikacija vyksta per judesį ryšyje su kitu. Ši edukacija skirta supažindinti 1-4 klasių moksleivius su šia alternatyvia šokio forma. Per žaidybinius judesio pratimus mokiniai bus skatinami grįžti dėmesiu į savo kūno pajautimą ir taip stiprinti ryšį su savimi, klasės draugais bei juos supančia aplinka. Kontaktinė improvizacija kvies mokinius išgyventi bendros kūrybos džiaugsmą šokant kartu ir įkvėps būti atviresniems bei tikresniems bendraujant vienas su kitu per judesį. Taip pat šis šokis leis pajusti bendruomeniškumo jausmą, kuris itin svarbus dabartinių įvykių kontekste. Edukaciją ves Aistė Jančiūtė, turinti daugiau nei dešimt metų patirties vedant kontaktinės improvizacijos pamokas, meno edukacines ir kūno kūrybiškumo dirbtuves įvairaus amžiaus bei poreikių grupėms. Taip pat ji yra integruotos kūno ir judesio terapijos instituto absolventė.


Edukacijos tikslas, supažindinti vaikus su skirtingomis medžiagomis jų pritaikymo galimybėmis, pristatyti senąją odos istoriją, kuri lydi žmogų dar nuo akmens amžiaus laikų. Praktinėje dalyje išbandysime darbo su oda subtilybes, susipažinsime su įrankiais, bei gaminsime praktišką aksesuarą sau ar mielą dovaną savo artimąjam. Iš natūralios odos atraižų gaminamas pakabukas reikalaus kruopštumo, atidumo detalėms, loginio mąstymo, skatins kūrybiškumą ir įkvėps idėjų ateities projektams. Savo rankomis pasigamindami daiktus vaikai ugdosi supratimą apie rankų darbo gaminių vertę, gamtos tausojimą, tvarumą.


Užsiėmimą pradeda trumpa istorinė ekskursija apie Oginskių giminę ir rūmų istoriją, kurioje kalbama apie XIX a. Lietuvos dvarų ir dvarininkų kultūrą. Pristatoma dvarininkų laisvalaikio istorija, žinomų žaidimų ir užsiėmimų istorija. Kitoje dalyje - praktinis aristokratiškų žaidimų išmėginimas: kortos (lošimų istorija),  atviruko gaminimas gratažo technika (supažindiname su art deco stiliumi, korespondencijos istorija);  kroketas (vyksta lauke). Kiekviena praktinė veikla pasirinktina atskirai, atsižvelgiant į amžiaus grupę. Praktinėje užsiėmimo dalyje kviečiame dalyvius susipažinti su lauko žaidimais skirtais aristokratams: kroketu ir badmintonu, jų istorija, taisyklėmis bei juos išbandyti. Jeigu oras prastas - rūmų viduje kalbame apie korespondenciją, laiškų istoriją ir padigaminame atviruką gratažo technika.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Automuziejus Vilnius – Lietuva pro automobilio langą

Vilniaus Automuziejus kviečia į netradicines ir interaktyvias istorijos pamokas. Čia mokytojais taps legendiniai automobiliai, pasakojantys Lietuvos ir pasaulio istoriją iki šiol mokiniams nepatirtu formatu. Išblizginę Jono Vailokaičio „Cord L-29“, nupūtę dulkes nuo prezidento Antano Smetonos „Delauney-Belleville“, nuvalę paskutinius tepalo lašus nuo legendinio lenktynininko Antano Ilgausko „Harley Davidson“, kviečiame į gyvas istorijas pamokas. Čia mokytojais taps istorinės transporto priemonės iš įvairių laikotarpių. Kiekvienas eksponatas leis mokiniams tiesiogiai patirti ir pajusti istoriją, geriau suprasti istorinius ir kultūrinius įvykius, įsiminti faktus, stiprinti suvokimą apie šalies paveldą ir kultūrinę tapatybę.

Edukacija praturtins ne tik istorinėmis žiniomis, kurių nėra vadovėliuose, bet ir suteiks bendrų žinių iš geografijos, pilietiškumo, etikos, dailės ir ekonomikos sričių.


Praeitis – istorija – atmintis (Nuotolinė paslauga)

Nacionalinis M. K. Čiurlionio dailės muziejus

Istorijos filosofijos šviesa apgaubtas nuotolinis kultūrinės edukacijos užsiėmimas iš Istorinės Prezidentūros Kaune kviečia vyresniųjų klasių mokinius kartu su edukatoriumi leistis į intriguojantį sąvokų detektyvą, aiškinantis skirtumus tarp praeities, istorijos ir atminties. Ar praeities patirtys gali būti mums naudingos? O gal XXI amžiuje istorijos mokslas prarado savo reikšmę ir žmonijai neįmanoma pasimokyti iš istorijos? Diskutuodami apie individualią ir kolektyvinę atmintį mokiniai kartu su edukatoriumi patyrinės keletą aktualių ideologizuotos atminties atvejų, taip pat pažvelgs į abi Lietuvos Respublikas (Vasario 16-osios ir Kovo 11-osios) ir bandys iššifruoti, ką mums bendrai reiškia valstybinės šventės ir atmintinos dienos. Kiek iš jų minime ir švenčiame? Edukacijos metu ugdomi mokinių analitiniai gebėjimai, kritinis mąstymas, gebėjimas argumentuoti savo nuomonę, pilietiškumas bei įgyjamos istorinės žinios.


Raseinių Marcelijaus Martinaičio viešoji biblioteka

Šio edukacinio užsiėmimo metu supažindinsime vaikus su poeto Marcelijaus Martinaičio biografijos dalimi, siejama su poeto gimtine. Supažindinsime su pagrindiniu poeto kūrybos humoristiniu personažu – Kukučiu, kurio kilmė atrandama žemaičių tautosakoje. Panaudojant interaktyvų žemėlapį „Kelionė su Kukučiu Marcelijaus Martinaičio gimtinės takais“ ir pasitelkus Kukutį kaip virtualų ekskursijos vadovą, pristatysime su Marcelijumi Martinaičiu susijusias Raseinių krašto vietoves ir jų kultūrinius ypatumus. Virtualiai aplankysime gimtąjį Paserbenčio kaimą, susipažinsime su tuo metu veikusiomis mokyklomis, kurias lankė būsimasis poetas: Paserbenčio, Mikšynės, Polimų pradinės, Raseinių gimnazija, Gervinės septynmetė mokykla. Keliausime į Raseinių miestą, kur būsimasis poetas dirbo Raseinių r. ryšių kontoroje, vėliau rajono laikraštyje. Pabuvosime Maironio parke, kuriame poeto Marcelijaus Martinaičio iniciatyva pastatyta Maironio skulptūra. Į kelionės maršrutą bus įtrauktas skveras, dedikuotas Marcelijaus Martinaičio „Kukučiui“ ir pastatas, kurio sieną puošia Marcelijui Martinaičiui skirtas „Serbento šakos“ piešinys. Bus skaitomos „Kukučio baladžių“ ištraukos, atkreipiant vaikų dėmesį į poeto kuriamus personažus ir jų poetines kaukes. Vaikai bus pakviesti, naudojant paukščio-kukučio trafaretus, sukurti savo įsivaizduojamą, suvokiamą kukutį. Moksleivių kūrybiniai darbeliai bus eksponuojami bibliotekoje. Žinių apibendrinimui vaikus kviesime sudalyvauti Kahoot viktorinoje „Negalvojant galvoti“, kurioje atsispindės poeto pagrindiniai kelionės ir kūrybos aspektai. Grįžtamojo ryšio gebėjimų ugdymui pakviesime vaikus dalyvauti dalyvauti kūrybiniame užsiėmime „Mano kelionė su Kukučiu“, kurio metu kiekvienas vaikas galės pademonstruoti savo kūrybiškumą, sukurdamas žemėlapį, kuriame pažymės norimas aplankyti vietoves, sietinas su poeto Marcelijaus Martinaičio gimtuoju kraštu.


Gyveno senelis ir bobutė: vaikams apie tremtį (Nuotolinė paslauga)

Pasvalio Mariaus Katiliškio viešoji biblioteka

Šios programos pagrindas – garsios lietuvių režisierės Giedrės Beinoriūtės ir animatorės Gabrielės Baltrušaitytės sukurtas dokumentinis animacinis filmas „Gyveno senelis ir bobutė“. Tai pasakojimas apie tremtį per vienos šeimos – G. Beinoriūtės senelių – gyvenimo istoriją. Ji pasakojama mažos mergaitės – anūkės balsu, labai asmeniškai, pasitelkiant pasakos žanrą. Filmas sukurtas naudojant fotografijas iš asmeninio archyvo, animacinius ir kino kronikų intarpus. Filmas pelnė ne vieną tarptautinį apdovanojimą, o kino kritikas S. Macaitis apie jį rašė: per maždaug 20 pastarųjų metų ne vien Lietuvių kine atsirado galybė dokumentinių juostų apie stalininius lagerius. Bet – drįstu manyti – G. Beinoriūtės filmas unikalus. Ką reiškė tremtyje gyvenantiems vaikams rasti siuntiniuose lietuvišką obuolį? Ką ir kiek apskritai gaudavo valgyti tremtiniai, kokia buvo jų buitis, ar galėjo mokykloje mokytis lietuviškai? Kokius darbus dirbdavo tremtiniai, ar švęsdavo šventes? Ir kodėl net gi vaikai buvo išvežti į Sibirą? Pažiūrėję filmą, gausite daugelį atsakymų, sudalyvausite mini viktorinoje ir veikiausiai pasidomėsite savo pačių šeimos, giminės istorija: galbūt dar turite gyvą tremties metų liudininką, galintį papasakoti apie savo išgyvenimus tremtyje ar tai iš pirmų lūpų girdėjo jūsų tėvai. Gal namuose yra fotografijų, laiškų iš tremties, daiktų, menančių jūsų artimųjų gyvenimą tremtyje. Tai gali būti ir puiki namų užduotis edukacijos dalyviams, ir istorijos, pilietiškumo, patriotiškumo pamokos tęsinys. Jeigu šią namų užduotį atliksite prieš edukaciją, galite atsinešti fotografijas, laiškus ar kokį nors daiktą į edukacinį užsiėmimą ir papasakoti apie juos savo draugams.


Kelionė „Atgal į ateitį“ skirta 5-8 kl. mokiniams. Ši programa supažindins mokinius su Panevėžio siaurojo geležinkelio istorija: mokiniai turės galimybę pakeliauti laiku. Istorija prasidės nuo 1905 m., pasitelkdami žaliojo ekrano technologiją mokiniai virtualiai nusikels į XX a. pradžią ir pamatys, kaip buvo kuriama Panevėžio geležinkelio stotis. Susipažins su asmenybėmis, kūrusiomis geležinkelį, garvežių techninėmis, charakteristikomis, geležinkelio konstrukcijomis ir Panevėžio geležinkelio stoties architektūra. Išgirs pasakojimą, kaip keičiantis laikmečiui, keitėsi geležinkelio linijos paskirtis. Kaip laikas keičia daiktus ir žmones, kodėl geležinkelis tampa tarsi tiltu tarp praeities ir ateities. Kodėl gyvuliams vežti skirti vagonai lietuviškame kontekste įgauną tragedijos atspalvį. Pasitelkdami skirtingas technines priemones (BBC micro:bit 2 GO - edukacinius modulius, DesignThinking metodiką, 3D vaizdo spausdintuvus) mokiniai sumodeliuos ir sukonstruos garvežius ir siaurojo geležinkelio stotį. Sukonstruotus garvežius išbandys paleisdami sumontuota geležinkelio bėgių linija. Įgis žinių ir gebėjimų, kaip keičiasi geležinkelio transportas, kokios naujausios traukinių kūrimo tendencijos, inovatyvūs inžineriniai sprendimai įgyvendinami Lietuvoje ir pasaulyje, kaip įgytas žinias galima pritaikyti praktikoje.


Lietuviškų trumpametražių filmų programa „Trumpas kinas. Įkvepiančios istorijos” (Nuotolinė paslauga)

„Trumpas kinas. Įkvepiančios istorijos” – tai dviejų vaidybinių trumpųjų filmų programa, kurioje pagrindiniai filmų veikėjai tampa savo pačių ir juos supančių žmonių superherojais, o pasiryžimas pasiekti užsibrėžtus tikslus bei drąsa pasipriešinti neteisybei tampa pagrindiniais jų išskirtinumo bruožais. 5-8 klasių moksleiviams per absurdo ir dramos prizmes pasakojamos istorijos, su kuriomis dažnas jaunuolis galės susitapatinti. Programoje apstu įkvepiančių išbandymų, draugystės ir drąsos. Peržiūrėjus trumpųjų filmų programą jaunimas kviečiamas į diskusiją apie idealus, vidinį emocijų pasaulį bei giliausius troškimus ir jų siekį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Virtualios realybės edukacija "Partizanų paslaptys" išvažiuojamoji

Mokymosi aplinka turėtų būti kuriama atsižvelgiant į mokymosi procesą. Ji turėtų būti sukurta taip, kad mokiniai ir mokytojai mokymosi patirtį įgytų per kiek įmanoma neformalesnes veiklas. Kad tai įvyktų, mokymosi patirtis turėtų būti aktyvi, prasminga, turinti socialinę vertę, integruota ir įvairiapusė. Virtuali realybė - dar vadinama virtualia terapija, naudojama mokymosi tikslais gali būti labai naudinga, kadangi jos metu įvairią informaciją galima gauti realiu momentu, vaizdiniais, garsiniais ir net judesio efektais. Edukacijos metu norima supažindinti mokinius su vienu iš labiausiai Lietuvos istorijoje aptariamų1944-1953-ųjų,- okupacijos, trėmimų ir partizanų sukilimo metų. Naudojantis naujausiomis VR technologijomis patys savo kailiu mokiniai patirs kaip naktį sunku orientuotis tamsoje. Kaip svarbu partizanams gerai paslėpti bunkerį ir koks gyvenimas virė po žeme. Virtualioje erdvėje kaip viena komanda turės miško tankmėje surasti ir pristatyti svarbius dokumentu miško broliams-partizanams. Tai atlikus juos pasitiks partizanas ir visus pakvies užeiti į bunkerį, nes lauke darosi nesaugu, o į bunkerį visi dalyviai gali įsigauti po zeme nutiestu tuneliu. Viduje moksleiviams partizanas papasakos, kokiais daiktais vienas su kitais dalinasi, kokia buitimi gyvena. Partizanas papasakos, kaip svarbu kovoti dėl Lietuvos laisvės ir kad tai yra visų svarbiausia. Virtualios edukacijos metu norima, kad mokiniai įsijaustų į partizanų vaidmenį, išgirstų virtualaus partizano pasakojimą apie jų svarbą Lietuvai, pamatytų šių žmonių gyvenimą slapstantis bunkeriuose ir patys pabandytų neįkliūti okupantams. Edukacija siekiama pažadinti vaikų fantaziją, norą dar labiau gilintis į istorijos pamokas, norima paskatinti tarpusavio ryšį ir bendravimą. Edukacijų pabaigoje partizanų vadas pakvies visus pasiklausyti ir užtraukti jų pagrindinės dainos. Vėliau su mokytojais bus keliami ir aptariami svarbiausi patirtos pamokos klausimai ir partizanų svarba tuometinėje visuomenėje


Kūrybinė edukacija su rašytoja ir aktore Birute Mar: „Kaip kuriama knyga ir jos personažai“

Tai 1-4 klasėms skirtas kultūrinės edukacijos renginys, kurio autorė ir vedančioji – žinoma rašytoja, aktorė ir režisierė Birutė Mar. Interaktyvaus susitikimo metu rašytoja pasakoja vaikams, kaip kuriamas knygos siužetas, kaip gimsta knygos personažai bei atsiranda jų dialogai. Taip pat autorė pristato vaikams knygos kūrimo etapus – nuo literatūrinio teksto kūrimo, jo redagavimo, vėliau – dailininkės darbo kuriant „knygos veidą“ – iliustracijas, personažus, maketą. Autorė remiasi savo sukurtomis knygomis „Marija ir Pūkelis“, „Princesių sala“, „Gėlininkė“ ir „Naktukas“ – šių knygų fragmentai įtraukti į rekomenduojamų mokykloms užklasinio skaitymo kūrinių sąrašą, knyga „Gėlininkė“ tapo pirmojo Nacionalinio vaikų literatūros konkurso laureate 2014 m., 2015 m. nominuota „metų knygos vaikams“ kategorijoje. 2020 m. Birutės Mar knygas vaikams („Marija ir Pūkelis“, „Princesių sala“, „Gėlininkė“ ir „Naktukas“) išleido Kūrybos studijos Solo atskira serija jauniesiems skaitytojams „Birutės Mar knygų vaikams biblioteka“ (serijos dailininkė Kristina Norvilaitė) . Antroje pamokos dalyje, pasitelkusi savo teatrinę patirtį, Birutė Mar įtraukia vaikus į interaktyvų žaidimą, mokydama juos, kaip sukurti knygos personažą ir nedidelį siužetą, pasitelkiant teatrinius etiudus bei žaidimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Teminis žaidimas „Banginuko lobio medžioklė

Banginuko lobio medžioklė“ yra teminis, edukacinis maršrutas pradinukams vaikams, kai, kartu su maršruto vadovu leisis l į lobio paieškas. Istoriją pasakoja Birštono kurorto simbolis - banginukas. Žaidimo metu vaikai ieškos banginio paslėptų užrakintų dėžučių, paliktų įvairiausiose Birštono kurorto vietose. Vaikai suradę paslėptas dėžutes, atrakins spyneles iš bandys išsiaiškinti į kurią vietą veda dėžutėse rastos užuominos. Birštono banginukas užuominas paliks ne tik paslėptose dėžutėse bet ir audio įrašuose, kuriuos moksleiviai išgirs, atlikę kūrybines ir logines užduotis. Tokiu žaidybiniu principu vaikai pažins Birštono kurortą, jo istoriją, sveikatinimo, turizmo objektus.


Medijų amžiuje svarbu gebėti kritiškai vertinti įvairias jų formas bei turinį. Edukacinės paskaitos metu ,,Menas ir propaganda“ siekiama susipažinti su politinio meno ištakomis, ypatingą dėmesį skiriant propagandiniams XIX-XX a. plakatams bei animacijai. Aptarsime pagrindinius propagandiniam plakatui būdingus bruožus, apžvelgsime kaip šios priemonės buvo naudojamos siekiant manipuliuoti auditorija. Kas yra propaganda ir kuo ji skiriasi nuo viešųjų ryšių sąvokos? Kuo susiję menas ir politika? Žymus Anglijos rašytojas, žurnalistas Džordžas Orvelas yra pasakęs, kad viskas menas yra propaganda, bet ne visa propaganda yra menas, todėl įdomu ir svarbu tyrinėti meno ir politikos santykį. Kodėl plakate svarbus šrifto stilius ar konkrenti spalva? Kaip antrojo pasaulinio karo metais animaciniai filmai tapo svariu įrankiu siekiant paveikti visuomenės pasaulėžiūrą? Paskaita gali tapti integrali dailės ar istorijos pamokų dalimi 9-12 klasių moksleiviams. Paslaugos tikslas praplėsti mokinių bendrojo lavinimo programas bei skatinti kritinį mąstymą informaciniame amžiuje bei politinio meno kontekste. Paskaitos metu apžvelgsime įdomiausius pasaulio propagindnio meno pavyzdžius nuo 1969 m. Alfredo Rostgaard sukurto ,,Guerilla Christ‘‘ plakato iki populiariosios kultūros dalimi tapusio ,,We can do it‘‘ plakato (1942m.), Amerikoje skatinusio kelti darbininkų moralę. Paskaitą papildys ir praktinė užduotis, kurios metu edukacijos dalyviai dirbdami grupėse ieškos šiuolaikinio politinio, propagandinio meno pavyzdžių internete ir juos pristatys edukacinio užsiėmimo metu. Tai puikus būdas ne tik papildyti žinių bagažą, bet ir galimybė kritiškai pažvelgti į meno bei kultūros įtaka istoriniame kontekste bei pritaikyti įgytas žinias šiandieniniame informacijos pertekliaus amžiuje, kuriame ypatingai svarbus gebėjimas ją vertinti kritiškai bei analitiškai.


Vaškinio kvapuko gamyba – užburiantis eksperimentas, įdomus ir atpalaiduojantis procesas, kuris sujungia žinias ir kūrybiškumą.
Edukacinės programos metu degustuosime skirtingų natų kvapus, kalbėsime apie jų kilmę, augalų augimvietes ir savybes. Burtai nulems į kurį geografinį žemyną keliausime ir tuomet jau leisime fantazijai įsisiūbuoti. Kuo kvepia Europos miestai ir kaimai? Kaip kvepia atogražų miškai, o Nilo slėnis? Galiausiai grupėse kursime kvapo formulę ir išgausime unikalų aromatą. Kiekvienas dalyvis pagamins ir namo nešis kvepiantį vaškinį namų kvapuką - suvenyrą, papuoštą įvairiais margais žiedeliais.


Edukacinėje programoje žaidybine forma kviečiama susipažinti su piemenėlių darbo įrankiais, apavu, muzikos instrumentais, mokomasi gaminti skudučius, birbynes ar net botagą. Programoje teatralizuotai pristatomi piemenų darbo įrankiai, apavas, muzikos instrumentai: botagas, naščiai, skambanti piemens lazda, mediniai ir metaliniai skrabalai, naginės, klumpės, „žąsų kojelės“,  piemens dūda,  molinukai, lumzdelis, ožragis, sekminių ragelis, pūslinė, birbynės, kiaulė, terkšlė, kleketas  ir kt. Piemens botagas – tai piemenavimo įrankis, kuris anksčiau padėdavo suvaldyti bandą. Vaikai išgirs koks ypatingas jo garsas, kuris padėdavo sutramdyti gyvulius. Terkšlėmis ir kleketais piemenys varinėjo gyvulius, vaikė paukščius iš javų ir sodų, žaidė, bet tai gali būti ir puikūs instrumentai muzikuojant. Vaikai susipažins su piemens lazda (skambančiais kamanų žiedais), su mediniais ir metaliniais skrabalais, kur piemenys rišo karvėms, kitiems gyvuliams po kaklu ir iš barškėjimo nustatydavo kur ganosi gyvuliai. Programos metu vaikai  turės galimybę pasirinkti piemens daiktus, muzikos instrumentus ir pasinerti  į teatralizuotą gyvulių ganymo  vaidinimą. Vaikams bus galima rašyti žąsies plunksna, bus demonstruojamas  birbynės iš tvarios medžiagos ( žąsies plunksnos) gamybos procesas, kiekvienas moksleivis gaus dovanų po nendrinę birbynę. Edukacijos vedėjas Jonas Kavaliauskas.


Šių laikų stebuklas toks kaip elektroniniai laiškai, SMS žinutės ir  įvairios  kitos bendravimo platformos nukeliančios  į virtualią erdvę, žinoma yra patogu ir taupo mūsų  laiką. Tačiau su tuo mes praradome ir nemažai įgūdžių. Jaunoji karta net nežino kaip rašyti laiškus, kaip juos siųsti, o vyresnioji karta mieliau renkasi skambutį telefonu ar tiesiog žinutės parašymą. Laikmetis iš mūsų atėmė galimybę pasidžiaugti iš laiško ar atviruko  sklindančia šiluma ir nuoširdumu. Taigi šios edukacijos metu mes prisiminsime arba išmoksime laiškų rašymo ypatumus ir tą džiaugsmą gauti ranka rašytą laišką. Įvyks trumpa diskusija apie laiškų poreikį, patirtį rašant ar gaunant juos. Bet visų pirma susipažinsite su rašto istorija,  jos tipais nuo atsiradimo iki šių dienų, taip pat rašymo būdo bei priemonių keitimąsi nuo senovės iki dabarties. Išgirsite antspaudų atsiradimo raidą, jų paskirtį ir kas ir kokios spalvos antspaudus galėjo naudoti. Sužinosite ne tik apie rašto kultūros susiformavimą  Lietuvoje, bet ir apskritai apie rašto atsiradimą ir jo skirtumų ypatumus įvairiuose pasaulio šalyse. Praktinėje dalyje galėsite išmėginti rankos miklumą, rašydami plunksnakočiu laišką. Vėliau jį įdėję į voką ir užantspaudavę su specialiu vašku, išmoksite taisyklingai užrašyti adresatą ir beliks tik įsigyti pašto ženklą ir išsiųsti savo brangiems žmonėms.


Edukacinė paskaita „KLIK galia: elgesio internete kultūra“ (Nuotolinė paslauga)

Viso pasaulio vaikai, prisijungiantys prie interneto, turi šansą pasinaudoti pačiomis stebuklingiausiomis technologijų teikiamomis galimybėmis: skaitmeninėje erdvėje jie bendrauja, mokosi, kuria, pramogauja. Tam, kad visos šios veiklos juos AUGINTŲ plačiąja žodžio prasme, būtina ugdyti kultūringo bendravimo, sveiko naudojimosi technologijomis, kritinio mąstymo vartojant interneto turinį bei jį kuriant gebėjimus. Edukacijos metu drauge ieškome atsakymų į klausimą, ką reiškia kultūringas elgesys internete, kaip save apsaugoti ir prisidėti, kuriant pozityvią bendravimo interneto kultūrą? Kaip skaitmeninę erdvę panaudoti kūrybai ir ką svarbu apgalvoti prieš kiekvieną „klik“. Vienas iš esminių įgūdžių šiame kelyje – kritinis mąstymas, be jo – nė iš vietos. Atskleidžiame, kad gebėjimas virtualioje erdvėje elgtis išmaniai ir atsakingai ne tik apsaugo kiekvieną nuo nepageidaujamų patirčių internete, bet ir sudaro sąlygas naudotis technologijų galimybėmis saviraiškai ir kūrybai. Skatiname sąmoningą skaitmeninės erdvės tyrinėjimą ir pripildymą savo asmeniniu turiniu, o be to, motyvuojame kurti sveiką santykį su technologijomis.

Šia edukacija siekiame:
- Auginti vaikų ir jaunimo atsparumą siekiant kuo labiau sumažinti visų formų smurtą prieš vaikus, pasinaudojant išmaniosiomis technologijomis.
- Skatinti etišką interneto kultūrą, ugdyti kritinį mąstymą.
- Stiprinti vaikų ir jaunimo gebėjimus naudoti internetą kūrybingumo ir saviraiškos lavinimui.


Užsiėmimų tikslas – atskleisti ir ugdyti vaikų kūrybinį ir meninį potencialą pasitelkiant cirko meną. Motyvuoti prasmingai ir aktyviai dalyvauti cirko meno tradicijų plėtroje. Šiandieniniame kultūriniame gyvenime vis labiau populiarėjant cirko menui, tradicinis cirkas peržengia maniežo ribas. Jis tampa šiuolaikiniu menu, kuris jungia ne tik cirko formas, bet ir muziką, šokį, teatrą, režisūrą.Šakių mieste įkurta cirko mokykla turi inventorių ir tam pritaikytą bazę su profesionaliais pedagogais, vaikai galės pajausti cirko meno dvasią, pamatyti cirko „virtuvę", jo užkulisius. Užsiėmimų metu skatinsime vaikų grupių bendradarbiavimą su profesionaliais cirko artistais, režisieriais, choreografais, per veiklas supažindinsime su cirko menu ir istorija, per kūrybines ir praktines paieškas skatinsime vaikų ir jaunimo pažinimo ir lavinimosi poreikius cirko meno srityse. 5--7 klasių mokiniai galės susipažinti su V. Venslovaičio cirko paroda „Viskas dėl šou“, apžiūrėti mini klounų parodą. Vaikai galės stebėti geriausius savo bendraamžių pasirodymus, kurie truks apie 20–30 min. Vaikai bus supažindinti su Lietuvos cirko istorija. Po pasirodymų galės susipažinti su cirko užkulisiais ir artistų rekvizitu – edukacija „Daiktai cirke atgyja“. 5-6 klasės mokiniams cirko meno užsiėmimus vesime žaidimo forma, įtraukiant „Parašiutą“, lankus, šokdynes ir kt. cirko inventorių. Taip pat 5-6 klasių vaikai turės galimybę susipažinti su grimo paslaptimis – vyks pamokėlės. 7-8 klasių mokiniams treneriai parodys ir suteiks galimybę patiems pasigaminti žongliravimo rekvizitą. Prižiūrimi profesionalaus cirko artisto ir akrobatikos trenerio 7 klasių mokiniai turės galimybę saugiai išbandyti pametamą takelį, batutą, gumas. Po įvykusio užsiėmimo vyks refleksija, kurios metu kiekvienas galės išsakyti, ką jautė, kas patiko, nepatiko. Vaikai dirbdami kartu su profesionalais patirs socialiai ugdantį kultūrinių užsiėmimų poveikį, atskleidžiantį jų asmenybę,sugebėjimus ir pasitikėjimą savimi.


„Pasaulio šventės ir augalai: įdomieji simboliai ir jų reikšmės“

Ar žinojote, kodėl per šv. Kalėdas puošiame eglutę, o šv. Patriko dienos simboliu tapo ne kas kitas, o trilapis dobilas? Kodėl Verbų sekmadienį į vazą merkiame kadagio šakelę, kodėl ispaniškosios Tomatinos metu svaidomasi pomidorais, ir kokia per Jonines ieškomo paparčio žiedo simbolika? Kaip įdomu pasigilinti į skirtingų kraštų švenčių simbolikos pasirinkimus ir jų reikšmes!

VDU Botanikos sodas – puiki erdvė ne tik teoriškai, bet ir praktiškai analizuoti augalijos pasaulį – kokiais simboliais tampa tam tikrų rūšių augalai įvairių pasaulio kraštų kultūriniuose reiškiniuose.

Edukacijos metu vykdomas ir praktinis kūrybinis užsiėmimas – moksleiviai patys sukuria ir namo išsineša savo švenčių atributiką – kvapų maišelius, skirtus aromatizuoti šventės aplinką.

VDU Botanikos sodas yra atviras visais metų laikais ir visomis oro sąlygomis: edukacijos gali vykti tiek lauko kolekcijose, tiek visada žaliuojančioje egzotiškojoje oranžerijoje.


Prisijaukinkime siaubą! Siaubo istorijų pasaulis...

Siaubo istorijos – tarsi amerikietiški kalneliai ar motokroso lenktynės - tam tikros rūšies pramoga ar ekstremalus sportas, bet tik stiprių pojūčių mėgėjams. Šis užsiėmimas skirtas patiems drąsiausiems arba priešingai – tiems, kam savo baimes reikia įveikti labiausiai – patiems bailiausiems. Užsiėmimo metu sužinosime, kad velnias ne toks jau ir baisus, kaip yra piešiamas... Po siaubo žanro skraiste telpa labai daug ir įvairių formų kūrybos. Užsiėmimo metu bus supažindinama su įvairiais siaubo elementų turinčiais folkloro žanrais: siaubo pasakomis, mitologinėmis sakmėmis, šiurpėmis ir sakmiškaisiais pasakojimais (miesto sakmėmis), šiek tiek susipažinsime ir su kitais siaubo elementų turinčiais žanrais: siaubo literatūra, filmais, vaizdo žaidimais. Trumpai susipažinę su teorija, pereisime prie praktinės dalies – įvairių žaidimų, estafečių ir galiausiai improvizuoto šiurpės kūrimo. Pasitelkiant įvairias rankdarbiams reikalingas priemones (karoliukus, siūlus, medžiagos skiautes), edukacijos dalyviams siūlysime su(si)kurti unikalią ir originalią lėlę – Siaubuoklėlę. Užsiėmimo metu netruks mistiškų pasakojimų, praktinių užduočių ir, žinoma, sveikos dozės siaubo...


Orientacinis žaidimas „Kauno tautos: istorijos detektyvas"

Kokios tautos gyveno, dirbo ir kūrė Kaune? Kur jie meldėsi, kuo prekiavo, ką valgė? Kuo žydų, lekų, vokiečių ar totorių paveldas svarbus mums šiandieną? Kviečiame moksleivius visų atsakymų ieškoti orientaciniame žaidime ir leistis į gyvą pažintį su daugiakultūrio miesto gyventojais. Orientacinio žaidimo tikslas – per pažintį su skirtingų tautų kultūros paveldu ugdyti mokinių kultūrinį sąmoningumą, toleranciją bei paskatinti vaikus plačiau domėtis ir tyrinėti daugiakultūrį miestą. Pagrindiniai žaidimo uždaviniai: įtraukti vaikus į gyvą skirtingų miesto tautų paveldo tyrinėjimą; sudominti vaikus įvairiais skirtingų tautų kultūros paveldo aspektais – religija, architektūra, gastronomija ir kt.; atskleisti skirtingų tautų paveldo svarbą ir reikšmę šiuolaikiniame mieste; ugdyti vaikų pastabumą, gebėjimą urbanistinėje erdvėje įžvelgi įvairias kultūrines raiškos formas. Žaidime naudojami metodai: navigavimas remiantis žemėlapiais – vaikai turi surasti kelią iki objektų; užduotys, atskleidžiančios architektūros vertybes bei daugiakultūrio miesto gyventojų istoriją– istorinių vietų atpažinimas nuotraukose, kryžiažodžių sprendimas, sąsajų tarp vaizdo, vietos, teksto paieška ir kt.; Siekiama, jog po žaidimo mokiniai geriau pažinotų miesto daugiakultūrį paveldą, suvoktų jo svarbą ir reikšmę, skirtingų tautų indėlį į miesto kultūrą suvoktų kaip teigiamą reiškinį ir būtų motyvuoti toliau tyrinėti greta mūsų gyvenusias ir vis dar gyvenančias skirtingas tautas.


Dainų ir augalų edukacija „Obelėlė krauna žiedą, rodosi, šakelės gieda."

Edukacija „Obelėlė krauna žiedą, rodosi, šakelės gieda", vykstanti KU botanikos sode, yra interaktyvi ir kūrybinė veikla, skirta pradinukams (6-12 m.). Jos metu vaikai supažindinami su liaudies muzika ir tradiciniais gamtos motyvais dainose, kuriose apdainuojami augalai. Vaikai stebi įvairius augalus, kuria daineles ir melodijas, įkvėptas gamtos ir lavina savo kūrybinius bei muzikinius įgūdžius. Edukacija vyksta Botanikos sodo aplinkoje, kur vaikai gali pažinti augalus, klausytis gamtos garsų ir tiesiogiai patirti aplinkos grožį.
Siekiamas poveikis
Kultūrinis poveikis: vaikai susipažįsta su vietiniu gamtos paveldu ir mokosi vertinti kultūrinę augalų svarbą.
Meninis poveikis: skatinamas vaikų kūrybiškumas ir muzikiniai įgūdžiai, lavinant jų gebėjimą kurti ir atlikti dainas.
Edukacinis poveikis: vaikai įgyja žinių apie augalus, ugdosi ekologinį sąmoningumą ir stiprina socialinius bei bendradarbiavimo įgūdžius.
Edukaciją veda kvalifikuota edukatorė, turinti patirtį dirbant su vaikais ir vedant kūrybines veiklas. Edukacijos metu naudojami paprasti muzikiniai elementai ir natūralūs gamtos  garsai, skatinantys vaikų kūrybiškumą ir muzikinę išraišką. Edukatorė vadovauja vaikų veikloms, padeda jiems kurti dainas ir suteikia reikalingą pagalbą per visą edukacijos laiką.
Edukacija „Obelėlė krauna žiedą, rodosi, šakelės gieda" Botanikos sode yra puiki galimybė vaikams įdomiai ir prasmingai praleisti laiką, ugdyti savo kūrybiškumą, muzikalumą ir gamtos pažinimo gebėjimus.


Apie lietuvių kalbą linksmai (nuotolinis renginys)

Ar žinojote, kad vienoje Lietuvos pusėje brėkšta tada, kai saulė leidžiasi, kitoje – kai ji kyla? Kad aukštaičiai bulves ir medelius sodina, o žemaičiai bulves sėja, o medelius diegia. O jeigu žodžius „kasa“, „arti“, „karti“, „klausė“, „maldavo“, „lauk“, „pamato“, „girti“, „negalės“, „aukštas“, „skustis“ sukirčiuosime skirtingai, jie įgaus visai kitą prasmę. Lietuvių kalboje yra „atbulų žodžių“. Iš kur kilęs žodis „imbieras“? Kiek metų „arbūzui“? Žodis „knygnešys" neturi atitikmens kokioje nors kitoje pasaulio kalboje. Jauniausia iš lietuviškų raidžių su diakritiniais ženklais yra ū. Raides č, ž, š – pasiskolinome iš čekų kalbos. Lietuvių kalbos abėcėlė turi tiek raidžių, kiek ir burnoje dantų – 32. Apie šiuos visus dalykus (ir dar daugiau!) bus trumpai, linksmai ir įtraukiančiai kalbama per užsiėmimą.


Edukacijos metu supažindinsime su mikro organizmais jų formomis ir paplitimu, vaikai galės ne tik stebėti, tačiau ir atlikti  tai patys su edukatoriaus pagalba ir patarimais. Tai puiki pradinių klasių vaikams įžanga ir paskatinimas iš arčiau susipažinti su nematomu pasauliu aplink mus, nes tik supratę mokslą ir jo savybes  mokiniai laukia naujų potyrių ir galimybių. Mūsų misija, kad mokiniams mokslo žinios būtų pateiktos įdomiai ir nestandartiškai, mūsų moto - „Pažink mokslą kitaip“. Šiam pasauliui turėsime tam skirtą įrangą, mikroskopai kurie gali atverti į nepažystama pasaulį, kelią. Vaikai bus apmokomi kaip šiuo įrenginiu reikia naudotis, kaip atrasti tą paslaptį ir tas nematomas gyvybes. Ir išduosim paslaptį, kad mikroskopo pagalba galima atverti naujas duris į mums dar nežinomą visatą.


Edukacinė ekskursija „Kuršių nerijos kultūrinis kraštovaizdis“ – tai patyriminio pobūdžio kelionė per tris muziejus (Rašytojo Thomo Manno memorialinį muziejų, Kuršių nerijos istorijos muziejų, Nidos žvejo etnografinę sodybą) ir Nidos etnografines kapines, išsidėsčiusius beveik per visą Nidos gyvenvietės teritoriją. Jos tikslas – ne tik pažinti Kuršių nerijos istoriją ir vietos bendruomenės – tiek "istorinės", tiek šiuolaikinės – gyvenimo ypatumus bei įtaką šio krašto kultūrinio kraštovaizdžio formavimui, bet ir paskatinti dalyvius patyrinėti savų gyvenamųjų aplinkų praeities ir šiandienos sąsajas, bei savo pačių įtaką jų formavimui.


Tikslas – ugdyti kūrybiškumą ir skatinti saviraišką. Uždaviniai: supažindinti su tradiciniais muzikos instrumentais, jų skambesiu bei repertuaru; ugdyti kūrybiškumą perteikiant muzikinius įspūdžius spalvomis, jungiant skirtingas meno rūšis viename kūrybiniame procese; lavinti gebėjimą pasirinkti, priimti sprendimus, tęsti ir užbaigt pradėtą veiklą.

•Užsiėmimo metu dalyviai susipažįsta su tradiciniais lietuvių liaudies muzikos instrumentais. Visais pristatomais instrumentais pagrojamas tradiciškai jais atliekamos muzikos kūrinys, papasakojama apie instrumentus bei muzikavimo tradicijas. Susipažinę su instrumentais, dalyviai lavina vaizduotę savarankiškai pasirinkdami kiekvieną instrumentą ir jų skleidžiamą muziką atspindinčią spalvą.
Antroje užsiėmimo dalyje pagal pasirinktas muzikos spalvas pasiruošiami spalvoti siūlai. Vadovei padedant, mokomasi vyti dviejų arba trijų spalvų apyrankes, prisitaikant prie mokinių amžiaus grupės ar specialių poreikių. Kiekvienas dalyvis savo išgirstų spalvų apyrankę po edukacinio užsiėmimo išsineša su savimi.
Dalyviams suteikiamos visos kūrybai reikalingos priemonės ir medžiagos.
Užsiėmimą veda KKC folkloro kolektyvo „Gadula“ vadovas Andrius Morkūnas bei tekstilės studijos „Gijų sodai“ vadovė Agnietė Janušaitė-Vitkūnienė.

• Veiklos turinys ir raiškos formos skatina pažinti kultūrą bei domėtis skirtingais kultūriniais reiškiniais. Formuoja teigiamą požiūrį į skirtingų pasaulio kultūrų paveldą bei tradicijas, skatina jų išsaugojimą ir perdavimą.
• Dalyvavimas veikloje leidžia patirti kūrybinį eksperimentą: išmėginamos naujos raiškos formos. Lavinami meninės raiškos gebėjimai ir vaizduotė.
• Veiklos metu patiriamos teigiamos emocijos leidžia plėtoti mokymosi mokytis kompetenciją, suteikiant naujų žinių ir įgyjant naujų patirčių. Formuojamas / atskleidžiamas savitas, naujas požiūris, įgalinama savarankiškai reikšti savo idėjas, skatinama saviraiška ir savarankiškumas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Jūsų klasė - jūsų kino teatras! Lietuvių išeivių Amerikoje patirtys Sovietų Lietuvoje dokumentiniame filme “Kelionės namo”

Nuo šiol, kino teatru gali tapti bet kuri mokyklos klasė. Jei turite kompiuterį (ar kitą įrenginį) bei interneto ryšį – kviečiame vadovėlį vienai pamokai pakeisti į tikrus žmones ir jų tikras istorijas. Ramunės Rakauskaitės dokumentinis filmas “Kelionės namo” – tai nuotaikinga, niekad kine nepasakota istorija apie pirmąsias Amerikos lietuvių akistatas su okupuota tėvyne. Ką jautė ir matė atvykstantys – šiandien nepakartojama bei keista. Karo metais priverstiems palikti šalį filmo herojams įstrigo nostalgiški, naivūs tėvynės vaizdiniai ir lūkesčiai. Tačiau atvykus jų laukė kitokia realybė! Ši grįžimo namo istorija atskleidžia praėjusios epochos dvasią, dviejų civilizacijų sandūrą, spalvingus herojus ir jų netikėtas patirtis. Tai įvadas į daugiašakę, egzistencines problemas keliančią temą – Antrąjį pasaulinį karą bei lietuvių padėtį šiame istoriniame laikotarpyje. Jis leis pažvelgti į Lietuvos istoriją visai nauju rakursu, provokuos dabarčiai aktualias diskusijas, leis naujai permąstyti, “laisvės”, „tėvynės“, „tautos“, „patriotizmo“ ir kitas pamatines sąvokas. Susidomėjus šia paslauga, tereikia užrezervuoti norimą laiką Kultūros paso sistemoje ir mes susisieksime su jumis, suformuosime jums nuorodą ir slaptažodį, instruktuosime kaip peržiūrėti filmą klasėje. Atsidarę nuorodą, įrašysite jums suteiktą slaptažodį ir štai – kino seansas prasideda ten! Filmo peržiūra suteikiama kartu su pagalbiniu dokumentu - paruoštu preliminariu temų sąrašu, kuriuo galėsite pasinaudoti diskusijoms po seanso. Filmo anonsas: https://www.youtube.com/watch?v=ZKk0gDMLrD8


Edukacija - Teatro dirbtuvės „Šiandien aš aktorius!“

Teatro dirbtuvės „Šiandien aš aktorius!“ siekia ugdyti mokinių kritinį mąstymą, kūrybiškumą, kultūrinį sąmoningumą ir pažinimo kompetencijas. Užsiėmimų metu mokiniai, kartu su profesionaliu aktoriumi, išbandys judesio, scenos kalbos ir emocinės išraiškos pratimus, susipažins su vaidybos pradžiamoksliu, lavins susikaupimo įgūdžius ir kūrybiškai improvizuos. Ši programa pagerins mokinių kūrybiškumą, pasitikėjimą savimi, bendravimo ir komandinio darbo įgūdžius. Užsiėmimus ves profesionalus aktorius, turintis patirties edukacinėje veikloje. Prisijunkite prie teatro dirbtuvių „Šiandien aš aktorius!“ ir patirkite teatro magiją!


Edukacinės ekskursijos „Klaipėdos ABC“ metu gidas žaismingai, vaizdžiai, aiškia ir suprantama kalba pateiks mažiesiems klaipėdiečiams ar jų svečiams svarbiausius ir įdomiausius Klaipėdos senamiesčio faktus. Edukacinės ekskursijos dalyviai ne tik klausysis gido pasakojimų, bet ir patys aktyviai dalyvaus Klaipėdos miesto istorijoje: Teatro aikštėje taps aktoriais, o gal net poetais; „pasipliuškens“ senojoje Dangės upės vagoje; sužinos, kokie anksčiau buvo Klaipėdos namai bei patys taps senojo miesto architektais; išgirdę Klaipėdos miesto vardo legendą, bandys miesto pavadinimą parašyti kitaip; žaisdami susipažins su šv. Jono bažnyčios istorija; taps miesto projektuotojais ir „pastatys“ dar vieną tiltą per Dangės upę; pavirs senaisiais miesto gyventojais ir amatininkais; atras mažiausią senamiesčio skulptūrą; dalyvaus viktorinoje ir laimės prizus. Paslauga atliepia 2023 m. valstybės minimą sukaktį, „Klaipėdos krašto prijungimo prie Lietuvos 100-sias metines“.


Atskleisk Lietuvos viduramžių virtuvės paslaptis

Ši edukacija –  tai savotiška kelionė laiko mašina į viduramžių virtuvę. Atvykę moksleiviai susipažins su  senovinio žmogaus racionu, kas buvo auginama, kuo mito, kada ir iš kur atkeliavo įvairūs maisto produktai, o vėliau keliaus į viduramžių virtuvę, kurioje lauks įvairios užduotys, vedančios link bendro tikslo: reiks užkurti ugnį, mokinsimės rinkti naudingus augalus, virsime arbatą, skrudinsime grūdus, kepsime blynus taip, kaip tai darydavo mūsų protėviai.  Reiks ne tik komandinio darbo, bet ir kūrybiškų sprendimų, estetinio pajautimo, kad puota būtų tikrai įspūdinga ir nepamirštama.


,,Inicialai- M.K. Čiurlionio ir mano" - tai kūrybinis užsiėmimas menininkų Česnulevičių kūrybos namuose ant Ratnyčėlės upės kranto - skulptoriaus Tauro ir menotyrininkės Aušros studijoje. Supažindinti XXI a. jaunimą su genialia Asmenybe, kurios vardas jau antrą šimtmetį yra mūsų šalies vizitinė kortelė, pristatyti vieną iš M.K. Čiurlionio kūrybinio palikimo dalių - grafiką ir  inicialus yra vienas iš siekiamų edukacijos tikslų.
Jausti Čiurlionio Druskininkus, eiti Čiurlionio pėdomis Ratnyčėlės krantais, klausytis miško ošimo, upės čiurlenimo, paukščių garsų ir po to kurti savo vardo inicialus yra šiam užsiėmimui keliamas uždavinys.
M.K. Čiurlionis buvo vienas  pirmųjų lietuvių liaudies parodų iniciatorių ir organizatorių, - tą prisimindami, rengsime savo kūrinių parodą ir mes.
Pabaigai - kuklios vaišės su istorija.
Juoda arbata ir bandelė - toks neretai buvo Čiurlionio visos dienos maistas gyvenant ar studijuojant toli namų.
Jauki studijos aplinka prie židinio padės nurimti ir auginti vidinės pilnatvės jausmą.


Edukacijos „Kalėdinis burbulas ir kitos istorijos...“ įtraukiančios kalėdinės istorijos supažindins su Kalėdų švenčių ištakomis, jų simboliais ir pagrindiniais puošybos akcentais bei pasaulinę šlovę pelniusiais kūriniais. „Žaliojo agurkėlio“ ir „Kugel“ istorijos nukels į kitas šalis. Įdomu, koks karalienės Viktorijos ir jos vyro princo Alberto vaidmuo šiame kontekste? Nuošaly neliks reformacijos pradininko M. Liuterio istorija.  Kaip su šiomis šventėmis susijęs amerikiečių išradėjas T. Edisonas ir jo bendražygis E. H. Džonsonas ar popiežius Jonas Paulius II -  edukacijos metu bus įdomu sužinoti jos dalyviams. Nekultų rugių pėdas ar šiaudų kūlis po stalu primins mūsų šalies šių švenčių tradicijų priešistorę. Įdomu, koks žymus mūsų tautos klasikas paliko  įrašą apie pirmąkart pamatytą papuoštą eglutę ir jos žavesį? Kokie Saturnalijų - senovės romėnų šventės - kai kurie papročiai ir ritualų elementai išliko?
Edukacijos „Kalėdinis burbulas ir kitos istorijos...“ metu dalyviai pasirinktinai kurs burbulą ar kitą šventinį papuošalą (angeliuką, eglutę ir kt.) iš siūlomų medžiagų. Refleksija bus vykdoma interaktyvaus žaidimo metu, o sukurtas šventinis papuošalas liks puikus priminimas apie papročių tęstinumą, jų išsaugojimą ir tvarumą bei kūrybiškumą.
Uždaviniai:
1.	Naudojantis Galerijos inovatyviomis, skaitmeninėmis priemonėmis, suteikti edukacijos dalyviams naujų kultūrinių – meninių žinių bei malonių potyrių;
2.	Ugdyti bei tobulinti asmeninę, pažinimo, pilietiškumo, socialinę ir emocinę, kūrybiškumo, kultūrinę bei komunikavimo kompetencijas;
3.	Formuoti edukacijos dalyvių pozityvų požiūrį į skirtingų pasaulio kultūrų paveldą bei tradicijas;
4.	 Skatinti tradicijų saugojimą ir perdavimą ateinančioms kartoms;
5.	Per edukacinį užsiėmimą dalyviams padėti atpažinti, susieti naujai įgytas žinias ar patirtis su jau turimomis, formaliojo ugdymo metu įgytomis, žiniomis ir įgūdžiais.


Viešoji įstaiga "Trakų Vokės dvaro sodyba"

Fantaziją paversti realybe, kurti laikui nepavaldžius šedevrus, ieškoti naujų architektūrinių augalų komponavimo sprendimų – toks buvo Prancūzijoje gimusio kraštovaizdžio architekto, genijaus Eduardo Fransua Andre pašaukimas ir gyvenimo aistra.
Šis iškilus kraštovaizdžio specialistas ir botanikas XIX a. pabaigoje - XX a. pradžioje sukūrė virš 100 parkų Prancūzijoje, Anglijoje, Danijoje, Liuksemburge, Olandijoje, Belgijoje, Šiaurės Afrikoje, Šiaurės ir Lotynų Amerikoje ir kitose pasaulio šalyse. Šio žinomo kūrėjo dėka, kurį į Lietuvą atvykti pakvietė grafai Tiškevičiai, Trakų Vokės parkas ir šiandien laukia stebindamas savo istorija, architektūra, augalų ekspozicija.
Edukacinės kelionės metu kviesime tyrinėti parko augmeniją, surasti tam tikrus architektūros ir gamtos objektus, ir malonų pasivaikščiojimą paversti atradimo ir pažinimo džiaugsmu. Įgytas žinias bus galima pasitikrinti ir įtvirtinti antroje užsiėmimo dalyje, žaidžiant augalų atpažinimo žaidimus, o  edukacinėse dirbtuvėse kviesime susikurti puošnų herbariumo žiedais ir žolynais dekoruotą knygos skirtuką.


Interaktyvus muzikinis spektaklis „Vilkas ir ožiukai“

„Vilkas ir ožiukai“ (rež. Šviesa Šulc) – interaktyvus muzikinis spektaklis žymiosios brolių Grimų pasakos „Vilkas ir septyni ožiukai“ motyvais.
Išdykę Ožiukai pradeda savo dieną mankštindamiesi kartu su vaikais, pusryčiauja, žaidžia, kol Mama Ožka supranta, kad turi palikti Ožiukus vienus namie ir keliauti į miestelį apsipirkti. Prieš išeidama ji įspėja Ožiukus apie kaime siautėjantį Vilką. Kartu su jaunaisiais žiūrovais Ožiukai mokosi eilėraščio, kurį išgirdę, galės saugiai įsileisti Mamą Ožką į namus. Kas nutinka mažiesiems Ožiukams, kai jie lieka vieni? Kokių gudrybių imsis Vilkas, kad galėtų patekti į Ožiukų namus? Viena gražiausių klasikinių pasakų spektaklyje pavirsta nuotaikinga ir pamokančia šiuolaikine istorija apie tai, kad negalima į namus įsileisti svetimų.
Spektaklyje skamba gyva autorinė muzika, atliekama Lauryno Bertulio.


Prano Domšaičio galerijoje eksponuojama daug įvairiausių peizažų. Pažvelkime į juos tarsi pro langą. Ką matome? Paslaptingą jūros peizažą, marina vadinamą. Keiskime jo spalvas, dėliodami kompozicijas iš skaidrių ir stebėkime, kaip keičiasi gamta dienos metu. Žvelkime toliau, kur siūbuoja Aukštaitijos pušys ar dangų liečia Austrijos kalnai. Pabandykime jų papėdėje įkurdinti miestą ir tapti urbanistinio peizažo dalimi. O jeigu pasinaudosime žiūronais, gal pamatysime ir mažus kaimelius Afrikos platybėse? Ar ten dangus toks pat kaip pas mus? O žemė? Apžiūrėję gražiausius skirtingų pasaulio šalių bei žemynų gamtos, jūrų, miestų vaizdus atrasime, koks trapus gamtos grožis, suvoksime kaip ją reikia saugoti ir mylėti.


Baltų simboliai atgimsta metaliniame ženkliuke

Šiaulių rajono savivaldybės Vytauto Vitkausko viešoji biblioteka

Mokiniai supažindinami su Baltų simboliais, kultūra. Pasitariant su mokytoju išrenkamas video siužetas, kurį mokiniai peržiūrės. Kurdami asmeninį ženkliuką vaikai ne tik susipažins su metalinių ženkliukų staklėmis ir jų gamyba, bet ir ugdys savo kūrybiškumą, meninius gebėjimus, analizuos dizaino principus ir gebės argumentuotai pristatyti savo savitą meninį kūrinį. Išbandys įvairias dailės priemones, dekoruodami ženkliuką. Kultūriniu ugdymu siekiama ne pristatyti menus, o atgaivinti ugdytinių pojūčius, atskleisti besimokančiojo vidines galias, veiksmingai ir harmoningai ugdyti asmenybę.


M. ir K. Petrauskų skyrius kviečia išbandyti linksmą edukacinį žaidimą ,,Palapinė, kelionė ir muzika”, kurio metu leisimės į pažintinę kelionę po lietuviškos muzikos pasaulį. Žaidimo dalyviai susipažins su svarbiausiomis asmenybėmis, įvykiais ir datomis, lavins savo pastabumą, ieškodami paveikslėlių, pasislėpusių tarp margaspalvių palapinių, gros įvairiais muzikos instrumentais. Tikslas - edukacinio žaidimo būdu supažindinti lankytojus su svarbiausiomis Lietuvos profesionaliosios muzikos istorijos asmenybėmis, įvykiais bei sąvokomis.
Užsiėmimas gali būti pritaikomas mokiniams su judėjimo negalia. Apie specialiųjų poreikių turinčius mokinius informuoti užsakymo metu. Priimama ne daugiau 10 asmenų, turinčių judėjimo negalią, neįskaičiuojant lydinčių asmenų.


Kviečiame į ekskursiją po Žaliakalnį – slėpiningą, ąžuolų prieglobstyje paskendusį Kauno art deco perlą, kupiną romantiškų istorijų apie iškilias asmenybes, liudijantį Lietuvai svarbius istorinius įvykius ir datas. Ekskursiją pradėsime prie M. ir K. Petrauskų skyriaus pasakojimu apie Žaliakalnį. Vėliau pasikviesime pasivaikščioti jaukiomis Žaliakalnio gatvelėmis ir aplankyti žymius kompozitorius, dainininkus ar muzikantus menančias vietas. Siekiant užtikrinti, kad kiekvienas dalyvis girdėtų pasakojimą, bus naudojama audiogido sistema. Pasakojimas bus iliustruojamas vaizdine medžiaga planšetėje. Ekskursija tinkama specialiųjų ugdymo poreikių turinčioms mokinių grupėms. Užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą (pristatoma glaustesnė informacija, naudojamas paprastesnis žodynas, kalbama trumpesniais glaustesniais sakiniais). Su tam tikrais iššūkiais galimas ekskursijos pravedimas asmenims su judėjimo negalia - ekskursija vyksta Žaliakalnyje, tad miesto infrastruktūra ne visur palanki ir reikalinga lydinčiųjų asmenų pagalba įveikiant "bortelius". Apie grupės specialiuosius poreikius prašome informuoti užsakymo formoje.


Trakų Salos pilies porceliano ekspozicijoje dalyviai sužino, kas ir kada išrado porcelianą, kokios jo rūšys, kaip ir iš kokių medžiagų jis gaminamas. Kas būtina, kad gaminys gautųsi kokybiškas, kodėl reikia įdėti daug ir kruopštaus darbo, kad rezultatas džiugintų. Taip pat susipažįstama su įspūdinga porceliano kolekcija, esančia Trakų Salos pilies vakarinių kazematų ekspozicijoje, sužinoma apie porceliano gamintojus Europoje nuo XVIII a. iki XX a.
Edukacinėje klasėje dalyviai pasigamins papuošalą ar savo paties sugalvotą gaminį ir jį dekoruos.


ATRASK!!!.. IŠREIKŠK!!!... SUKURK!!!... ATRASK savyje odos gaminių dizainerio talentą! IŠREIKŠK save ir SUKURK odinę apyrankę!

Ar norite pabūti kūrėju ir pasigaminti savo išskirtinę odinę apyrankę taip atskleidžiant savo "vidinį aš"? O gal norite pabandyti iškalti savo inicialus odoje ir sužinoti kaip įdedama kniedė bei spaudė? Ir dar.. gal norėtumėte smagiai ir naudingai praleisti laiką, sužinant ką tas odininkas gali pagaminti, ir kaip lengvai pradurti toje storoje odoje skylutę? Jei visi Jūsų atsakymai taip, tuomet kviečiame į Druskininkus, į amatų centro „Menų kalvė“ odininkės dirbtuves. Čia ne tik kursite, įsivaizduosite, susipažinsite su odos rūšimis, sužinosite kokia gi veikla užsiima tie odininkai, bet ir iš arčiau pažvelgsite į dizainerių gaminamus gaminius, galėsite patys paliesti odas, išmušti skylutes, įdėti kniedes ir iškelta galva išeiti su savo gamybos apyranke! Laukiame Jūsų ir pažadame, kad bus ne tik naudinga, bet ir smagu! Iki greito!
Su šypsena, Viltė :)


INTEGRUOTA PASAULIO PAŽINIMO, LITERATŪROS IR DAILĖS PAMOKA. Kelionė per metų laikus

Edukacijoje „Kelionė per metų laikus“ mokiniai susipažins su modernaus meno muziejumi ir jame eksponuojamais meno kūriniais bei MO kolekcijos darbais. Atviros, laisvos ir pagarbios diskusijos fone grupėje ir grupinių užduočių metu tyrinėsime metų laikų RUDENS, ŽIEMOS, PAVASARIO ir VASAROS raišką meno kūriniuose. Įvardins reikšmingus ,jiems patrauklius metų laikų požymius, juos lygins su dailininkų pasirinkta menine ekspresija bei vartodami paprastas dailės sąvokas aptars menininkų kūrybinius sumanymus. Interpretuos gautą informaciją, darys išvadas ir pateiks klasės draugams savo vertinimus Mokiniai galės patyrinėti savo santykį su meno kūriniais, įtvirtinti ir apmąstyti lietuvių kalbos, gamtos pažinimo ugdymo programose įgytas žinias su meno kūriniuose vaizduojamu natūraliu pasauliu, panašumus ir skirtumus, stiprins savęs pažinimą ir kalbos raišką. Ugdys estetinį vystymąsi ir kryptingą kūrybiškumo išraišką.


Atverk senosios sinagogos duris ir pasileisk į nuotykius! Kas jis – tas mistinis žydas, kadaise gyvenęs šalia mūsų prosenelių? Kaip jis suvokė pasaulį, kaip gyveno, kuo tikėjo? Į šiuos ir kitus klausimus mėginsime atsakyti, klaidžiodami po senosios Alytaus sinagogos erdves, ieškodami paslėptų užuominų, gvildendami gudriai sudėliotas užduotis. Būsime lyg detektyvai, atrasdami atsakymus į užmintus klausimus. Žaismingas, aktyvus ir įtraukus edukacinis užsiėmimas leis praverti duris į keistąjį ir nepažintą žydų pasaulį, padės geriau suvokti žydų tautos unikalumą, jų tradicijas, papročius, pasaulėžiūros savitumą. Sužinosime, kas yra sinagoga, kas joje vykdavo ir, kuo ji skiriasi nuo kitų tikėjimų maldos namų. Išmoksime suprasti ir paaiškinti žydų tautai būdingų simbolių reikšmes. Sužinosime įdomių faktų apie Alytaus miesto istoriją, dirstelėdami čia ilgą laiką gyvenusios žydų bendruomenės akimis. Savarankiško tyrinėjimo ir azartiškų paieškų metu dalyviai, suskirstyti į nedideles 3–5 asmenų grupeles, bus skatinami lengviau įsisavinti žinias apie kadaise Lietuvoje buvusią gausią, kultūriškai ir ekonomiškai stiprią žydų tautą, neišvengiamai esančią mūsų visų istorijos dalimi. Atlikus užduotis, pasitikrinsime, kaip sekėsi dirbti komandose, ieškant atsakymų, kas buvo sudėtinga, ką netikėto sužinojome. Dalyviai išvyks patyrę dvigubą naudą - įgiję naujų žinių bei pasikrovę uždegančios energijos!


Nuotolinio edukacinio užsiėmimo metu mokiniai bus supažindinti su istoriniais laikais labai reikšmingu senuoju Lietuvos amatu - odininkyste. Bus pristatytos jau egzotika tapusios odos išdirbimo technologijos, pademonstruotas darbas su oda, naudojant rekonstruotus XV-XVII a. odininko įrankius ir priemones, parodytos gausios, pagal archeologinius radinius pagamintos įvairių rūšių odinių dirbinių rekonstrukcijos. Iš istorinės perspektyvos keliami aktualūs žmogaus ir gamtos tarpusavio santykiai. Vaizdo prezentacijos skaidrėse bus pateikiama gausi vaizdinė autentiškų dirbinių medžiaga (nuotraukos ir video), papildanti gyvą lektoriaus pasakojimą.


Edukatorius papasakos suvenyrų gaminimo technologiją, o paskui parodys kaip juos pasigaminti. Reikalingos priemonės – marlė, bintas, vanduo ir sausi gipso milteliai. Marlę ar bintą sukarpyti nedideliais kvadratais, iš vandens ir gipso miltelių sumaišyti mišinį. Ant suformuoto kartoninio kūgio formos būtina uždėti polietileninį maišelį, o ant jo jau dėti gipso mišinyje pamirkytus marlės gabalus. Audinys su gipsu stingsta labai greitai, todėl laukti, kol vienas sluoksnis sudžius, nereikia. Sustingusius suvenyrus galima nudažyti akriliniais dažais ar guašu, papuošti audiniais, kailiu.


"Laiko spalvos" programa tęstinė, kurioje moksleiviai susipažins su muzikos istorija, pažins muzikinės kultūros ištakas ir raidą, stilistines ypatybes, žanrus, muzikos ir kitų menų sąveiką, kultūros epochas. Paslaugos tikslas -supažindinti vyresnių klasių moksleivius su pučiamųjų instrumentų muzika pagal į epochas renesansą, baroką, klasicizmą, romantizmą ir XX-o amžiaus modernizmą. Spėsime, kuriai stilistinei epochai priskirtinas klausomas muzikos kūrinys, mokysimės nustatyti, kuriam istoriniam periodui priklauso kūrinys. Analizuosime kompozitorių kūrinius, pagrindinius stilistinius skirtumus, laikotarpių muzikos kalbos ypatumus, išmoksime naujų muzikinių terminų, supras jų reikšmę.


Tautinio paveldo karamelės ir ledinuko gamybos edukacinė programa

Edukacinė tautinio paveldo saldainių gamybos programa. Užsiėmimo metu pasakojama saldainių atsiradimo istorija, žaidžiami žaidimai, vyksta įvairios užduotys, diskutuojama apie saldainių naudą ir žalą organizmui bei rodoma praktiškai kaip gaminami saldainiai. Visi dalyviai, turi galimybę patys pasigaminti saldžių suvenyrų ir parsinešti juos namo. Atskiros programos pagal dalyvių amžių bei specialiuosius poreikius turintiems dalyviams. Kiekvienai amžiaus kategorijai pritaikyta edukacinė programa, kad tiek pradinukai, tiek pagrindinio, tiek viduriniojo ugdymo moksleiviai suprastu šį amatą, mokėtų pasigaminti, arba bent papasakoti, perteikti iš kartos į kartą šį senovini tautinį, kultūrinį amatą. Edukacinės programos tikslas sudaryti palankias sąlygas tautinio paveldo produkto karamelinių saldainių gaminimo tradicijų išsaugojimui, perėmimui ir populiarinimui. Programos metu dalyviai supažindinami su karamelinių saldainių gaminimo amato ištakomis ir tradicijomis. Edukacijos metu dalyviai stebi karamelės gaminimo procesą. Degustuoja karamelę, o iš pagamintos karamelės masės patys formuoja saldainius, juos dailiai supakuoja ir išsineša.


Edukacijos metu bus supažindinama su vilnos rūšimis, jų savybėmis,  bus  galima vilną apdirbti, eksperimentuoti vėlimo procese ir veliant panaudoti papildomus pluoštus: šilko audinį, liną, šilko, bambuko gijas, viskozės pluoštą, vilnos garbanėles ir kt. Kiekvienas užsiėmimo metu susikurs unikalų telefono dėkliuką.


Edukacija „Apie ką kalba parko medžiai“ vyksta Kretingos muziejaus dvaro parke. Vaikai mokosi įdėmiai stebėti gamtos įvairovę, pažinti medžius ir krūmus, juos atskirti pagal lajos formą, lapus, žiedus, žievę ir pumpurus (priklausomai nuo vaikų amžiaus ir metų laiko). Aiškinantis gamtos paslaptis, mokiniai sužino: kaip medžiai maitinasi ir kiek metų gyvena, kaip medžiai sėja sėklas ir kodėl numeta lapus, iš kurio medžio bėga saldžiausia sula, ar tikrai pats stipriausias medis yra ąžuolas, kas yra pavasario pranašas, koks krūmas yra pelių siaubas ir kodėl, ar būna spygliuočių be spyglių, o lapuočių su kankorėžiais ir kt. Užsiėmimo pabaigoje, priklausomai nuo metų laiko, vaikai dalyvauja praktinėse-žaidybinėse užduotyse, kurios skatina vaikų smalsumo pojūtį, atradimų džiaugsmą ir gamtos pažinimą: - šiltuoju metų laiku mokosi teisingai suporuoti edukacijos metu surinktus augalų lapus, žiedus ar vaisius/sėklas, prisimena jų pavadinimus. Vėliau iš augalų, ant kamštinio rėmelio, dėlioja augalo ar gyvūno paveikslą; - šaltuoju metų laiku vaikai sprendžia iš anksto paruoštas užduotis, susijusias su dvaro parke augančiais sumedėjusiais augalais.


Viešoji įstaiga Pal. J. Matulaičio socialinis centras

Kas mokosi Jūsų klasėje? Kas visi šie žmonės? Ar jūs tikrai pažįstate vieni kitus? Gal nepažįstate, bet norite. O gal nenorite pažinti, nes JIE KITOKIE. O ar tikrai - galbūt jūs ir jūsų interesai ar nuomonės ne taip jau ir skiriasi, tik nebuvo progos tai išsiaiškinti.
Kviečiame per žaidimus, piešimą, diskusiją geriau pažinti savo bendraklasius, išmokti  juos tikrai "išgirsti ir pamatyti", išdrįsti išsakyti savo ir tuo pačiu gerbti kitų nuomonę, išmokti konstruktyviai bendrauti su tais žmonėmis, su kuriais nori ar nenori, bet mokykloje tenka praleisti nemažą savo gyvenimo dalį.
Edukaciją ves ilgametę darbo su paaugliais turintys edukatoriai, savo veikloje taikantys interaktyvias edukacines priemones ir metodus, mokymosi iš patirties principą.


„Norėjau parodyti, kad tolimoje praeityje Lietuvos žemė yra davusi šviesaus proto humanistų, pažangių, taurių, kietai užgrūdintų žmonių,“ – sakė dramaturgas Juozas Grušas apie jį 1957 m. išgarsinusią dramą „Herkus Mantas“. Edukacija „Herkus Mantas“ Juozo Grušo namuose-muziejuje prasidės nuo ekskursijos, kurios metu išgirsite, kaip tampama tokiu žymiu ir produktyviu dramaturgu kaip Juozas Grušas.

Stebėdami istorinei tragedijai skirtą ekspoziciją, klausysitės pasakojimo apie „Herkaus Manto“ pastatymus teatre ir kine. Pažinčiai su Juozo Grušo sukurto prūsų tautos vado paveikslu klausysitės ištraukos iš pirmojo dramos pastatymo Kauno valstybiniame muzikiniame teatre ir žiūrėsite Marijono Giedrio 1972 m. sukurto istorinio filmo ištrauką. Į veikėjų vaidmenis įsijausite skaitydami Juozo Grušo dramos ištrauką ir grupėse atlikdami kūrybinę užduotį. Ruoškitės patirti, ką reiškia būti lyderiu, o taip pat pasitelkę vaizduotę sukurti įtraukiantį tekstą Herkaus Manto socialinių tinklų paskyrai.


Užsiėmimo tikslas – skatinti vaikų, paauglių individualią ir kolektyvinę saviraišką, domėjimąsi literatūra ir menu, supažindinant juos su įvairiomis kūrybinės veiklos formomis, jų pritaikymo ir derinimo galimybėmis.
Uždaviniai: patraukliai perteikti literatūros skaitymo, kūrybos prasmę ir malonumą, įtraukti dalyvius į aktyvų personažo ir siužeto kūrimo procesą, atskleisti kūrybiškumo reikšmę skirtingose veiklose ir situacijose.
Priemonės ir rezultatai: Literatūrinio-edukacinio užsiėmimo metu, pasitelkdama informacines technologijas, vaizdines priemones kalbėsiu apie savo kūrybos knygas, kuriose nagrinėjamos vaikams, paaugliams aktualios temos: vienišumas, santykiai su tėvais ir bendramoksliais, patyčios, savasties, vidinės stiprybės, tikros draugystės paieškos. Taip pat apie kitus vertingus literatūros kūrinius. Bus diskutuojama, kokios savybės ir vertybės veikėjams padeda rasti tinkamus sprendimus, įveikti sunkumus, pasiekti tikslų. Bandysime išsirašyti savo pačių geriausias savybes, vertybes. Edukacijos metu karpydami, lankstydami, lipdydami, rašydami mokysimės kūrybinės improvizacijos. Konkrečios pokalbio ir edukacijų temos bus pritaikytos amžiaus grupėms.
Pagrindinė kūrinio ir literatūrinio-edukacinio užsiėmimo mintis – kiekvieno žmogaus širdyje slypi ypatinga galia, kiekvienas galime ne tik kurti istorijas, bet ir patys būti savo istorijos herojumi.
Paslaugos heterogeniškumas užtikrins vaikų su skirtingais poreikiais, pomėgiais įsitraukimą, jų bendrųjų gebėjimų ugdymą, įskaitant bendravimą ir bendradarbiavimą, iniciatyvumą, kultūrinį sąmoningumą ir kt. Bus ugdomos vertybinės nuostatos, komunikaciniai ir meniniai gebėjimai.
Užsiėmimus ves rašytoja, menininkė, edukatorė Ignė Zarambaitė.


Susipažinkite su personažu vaikams - Gudria lape. Kartu su lapute leiskitės į abėcėlės (spausdintinės ir rašytinės) pažinimą ir kiekvienas gaukite DOVANŲ po užduočių knygą "Gudrios lapės abėcėlė".


Kultūrinė edukacinė programa – ekskursija „Rusų kultūrinis palikimas Vilniuje“ iš ciklo kultūrų atspindžiai Vilniaus senamiestyje Ankstyviausią rašytinę žinią apie stačiatikių buvimą Vilniuje randame popiežiaus legatų pasiuntinių ataskaitoje: Gedimino krikštui priešinasi žemaičiai ir rusai. Kas buvo tie „rusai“ (stačiatikiai valdovo giminės nariai, Rusios žemių diduomenės atstovai ar vietiniai gyventojai), neaišku. Svarbu tai, kad jų „balsas“ buvo girdimas Lietuvos valdovo dvare. Jau nuo XIV a. Vilniuje apsigyvena didžiųjų kunigaikščių stačiatikės žmonos su savo patarnautojais ir šventikais, rusai stato seniausią Vilniuje cerkvę, įkuria pirklių namus, pirmąsias Vilniuje spaustuves. Ilgus metus pagrindinė raštvedybos kalba Lietuvoje – rusėnų. Ekskursijos tikslas sudominti ir įtraukti mokinius į gyvą mokymosi procesą, supažindinti su Lietuvoje gyvenusia rusų bendruomene, jos religija, papročiais, svariu indėliu į Lietuvos istoriją, išlikusiu kultūriniu ir architektūriniu paveldu. Pagrindiniai ekskursijos uždaviniai supažindinti mokinius su svarbiausiomis Vilniaus senamiesčio vietomis, stačiatikių Katedra, cerkvėmis, asmenybėmis, istoriniais reliktais ir meninėmis detalėmis, glaudžiai susijusiomis su rusų bendruomenės istorija. Edukacinės programos uždavinys, skatinti mokinius suprasti ir interpretuoti istoriją, iškelti klausimus apie tautinių bendruomenių gyventojus, atkreipti dėmesį į skirtingų tautų patirtus iššūkius. Ugdyti pastabumą ir gilinti žinias, religinių konfesijų įvairovės klausimu. Skatinti vaikų toleranciją ir supratimą apie daugiatautį Vilnių ir jo kultūrinę aplinką. Ekskursijos metu mokiniai įtraukiami į edukacinius, teminius žaidimus padedančius suprasti istorinį pasakojimą, tyrinėti, interpretuoti ir sujungti istorijos faktus ir kultūros ženklus į vieną visumą, skatinant vertinti ir saugoti kultūros ir architektūros paveldą ir pagarbą kitoms tautoms ir religijoms. Edukacinės programos turinys ir forma pritaikoma individualiai pagal amžiaus grupę.


Ką žinote apie seniausius, dar ledynmečio šalčiu alsuojančius laikus Lietuvoje? Kas slypi praeityje prieš tūkstančius metų iki
kunigaikščių ir didžiųjų mūšių laikų, t.y., akmens amžiuje? Atsakyti į šiuos klausimus ir susipažinti su Lietuvos priešistorės
ekspozicija Jums padės Lietuvos nacionalinio muziejaus edukatorius - archeologas. Jis ne tik papasakos, bet ir leis
pačiuopinėti gilioje senovėje naudotų dirbinių kopijas. O tuomet Jūsų lauks nuotaikingas mokomasis žaidimas, po kurio
seniausiųjų mūsų protėvių paveikslą atmintyje turėsite amžinai.


Išvažiuojamasis edukacinis užsiėmimas "Vandens gyvenimo linija"

Edukacinio užsiėmimo objektas: ruonis, jo gyvenimas, jo santykis su motina ir jį supančia aplinka. Vieno ruoniuko istorija pateikiama kaip priemonė užsiėmimo dalyviams analizuoti Pasitikėjimo, Meilės, Ištikimybės, Atsakomybės, Laisvės temas. Visas edukacinis užsiėmimas „Vandens gyvenimo linija“ sukonstruotas kaip meninė instaliacija. Garsinio ir tekstinio pasakojimo centre Baltijos jūros ruoniai – didžiausi mūsų regione gyvenantys jūrų gyvūnai, kurie kuria mūsų regiono unikalumą ir savitą ekosistemą. Dalyviai kviečiami į bendrą dialogo erdvę, kuri atskleidžia šių gyvūnų kasdienybę, patirtis ir savijautą. Į meninį dialogą, kuris skatina išgirsti tiek mums, tiek ruoniams aktualias ekologijos, taršos ir išlikimo temas, kviečia permąstyti asmeninį santykį su mus supančia aplinka.


MEILĖ, DRAUGYSTĖ IR AŠ (išvažiuojamoji, 8-12 kl.)

Edukacinės diskusijos "MEILĖ, DRAUGYSTĖ IR AŠ" tikslas - pažinti save, suprasti savo jausmus, išmokti atskirti kas yra
tikra, o kas tik iliuzija. Linksmai ir kūrybingai, pasitelkiant dramos improvizacijas, supažindinti jaunus žmones su lytiškumo temomis. Uždaviniai: plėsti jauno žmogaus akiratį, lavinti socialinius ir kultūrinius įgūdžius, ugdyti emocinį
intelektą: įtraukiant jaunus žmones į diskusiją apie kultūrinius aspektus susijusius su draugyste ir meile. Kaip tai kito per laikmečius? Kuo didžiuojamės, o kuo nelabai? Kodėl elgiamės vienaip ar kitaip ir kas tam daro įtaką? Kaip atskirti meilę nuo susižavėjimo? Tikrą draugystę nuo naudos ieškojimo? Kokie skirtingų tautybių žmonių įpatumai ir ko tikėtis tarpusavio santykiuose? Psichinė ir fizinė sveikata. Kasmet pakartotinai šią edukaciją užsisako nuo 35 iki 50 % mokyklų. Paskaita ypač populiari tampa pavasarį ir kai norima kūrybingai papildyti moksleivių žinias pagal privalomąją "Gyvenimo įgūdžių lavinimo" programą. Užsiėmimas vyksta naudojant Individualiąją psichologiją, kaip tarpdisciplininį meną ir Dramos terapijos žaidimus bei vaidybinius / improvizacinius elementus. Paslaugą, kaip asmeninę psichologinę dramos terapeuto konsultaciją, moksleiviai nuo 16 metų gali užsisakyti ir individualiai.


Teorinė edukacinio užsiėmimo dalis vyksta Dzūkijos kaimo etnografinėje ekspozicijoje tarp autentiškų ir intriguojančių muziejuje saugomų eksponatų. Šioje dalyje pasakojama apie Pusiaužiemio tradicijas Lietuvoje. Diskusijos metu mokiniai aiškinasi tradicijų pažinimo, išsaugojimo svarbą ir galimybes tradicijas kūrybiškai ir patraukliai pritaikyti šiais laikais. Kiekvienas dalyvis pasakoja apie savo šeimos Pusiaužiemio paminėjimo tradicijas. Diskutuoja apie senųjų tradicijų svarbą, įvairovę ir jų paskirtį. Įvardija, ką suvokia apie savo šalies kultūrą ir papročius, bando išsiaiškinti kuo mūsų kultūra skiriasi nuo kitų šalių kultūrų. Nuomonių įvairovė leidžia į šią tradiciją pažvelgti iš visų pusių, padeda suprasti kodėl tokioje pat situacijoje kiekviena tauta elgiasi skirtingai.
Užsiėmimo metu įsigilinama į Pusiaužiemio prasmę, mitologiją, burtus, spėjimus. Edukatorius pasakoja, kad šią dieną dažniausiai buvo spėjami orai. Rodoma video mežiaga apie barsukus. Video medžiagos pagalba analizuojamas gyvūnų elgesys, jų gyvenimo būdas. Aptariamas orų „spėjiko“ barsuko elgesys ir kaip jis nulemia ar pavasaris bus vėlyvas, o antroji žiemos pusė bus dar šaltesnė už pirmąją. Edukacinio užsiėmimo metu, vaikai skatinami dalintis mintimis apie tradicijų puoselėjimą savo šeimose. Visas diskusijas papildo ir žinias užtvirtina praktinės kūrybinės ir loginės užduotys bei judrūs žaidimai.


Seksime pasakas, kalbėsimės apie tai, kas jose ir kodėl vyksta, džiaugsimės, jei triumfuos teisingumas ir gėris, baisėsimės baubais ir pavojais, kurie tykos pasakos herojų! Stebuklingų, bet apčiuopiamų (visai kaip pasakoje!) daiktų, kuriuos programos dalyviai drąsiai galės paliesti, dėka, vaikai atsakys į svarbius jų emocinei, socialinei bei dvasinei raidai klausimus: kur yra takoskyra tarp gėrio ir blogio, kodėl verta puoselėti amžinąsias tikrąsias vertybes, kaip antai atjauta, pagalba šalia esančiam, dalijimasis, dėkingumas, draugystė, tikėjimas savimi, žmogumi ir kt. O kad šiuolaikinis vaikas, kaip koks pasakų veikėjas, susiduriantis su kasdieniais gyvenimo iššūkiais - savo ar bendraamžių emociniais sunkumais, netinkamo elgesio apraiškomis - lengviau „pasakiškus mokymus“ įsisavintų, įspūdis sutvirtinamas menine saviraiška - žaidimo, improvizacijos, muzikavimo, judesio ir kūrybiškais savo emocijos bei patyrimo atskleidimo akcentais. O kur dar pažintis su įspūdingu elgesiu bei gerais norais „užkrečiančiais“ pasakų herojais, neigiamų jausmų išveikimas teisėtai „atlyginant“ piktadariui, vaikų taip trokštamos atlikti pasakiškos užduotys arba bent trumpa galimybė brūkštelėt pirštuku per užsiėmimo vedėjos kanklių stygas!.. Ir į jaučio odą nesurašysi!